text:
ORANJESTAD – Awe mainta Corte di Husticia a trata e caso penal cu Ministerio Publico a cuminsa contra un hoben di 18 aña, kende ta wordo acusa di a abusa di un mucha muher di 12 aña.
Aruba Native por a compronde cu tempo cu e caso aki a sosode, e hoben B.(18) tabatin 15 aña y el a bisa den Corte cu e mucha muher a bis’e cu e tabatin 15 aña. Despues e mucha muher a bis’e cu e tin 12 aña.
Fiscal a acusa B. di a abusa di un mucha muher menor di 12 aña y di a haci actonan inmoral cun’e entre Januari 2018 y Juli 2019.
Hues a haci B. un serie di pregunta riba e caso. Segun B. na Januari 2018, e no a conoce e mucha muher sino na Januari 2019. Ta despues cu e mucha su mama a haci denuncia, el a distancia di e mucha cu tabata su chick. Segun B. ta via facebook nan a conoce otro. E tempo ey e mucha a bis’e cu e tin 15 aña mientras cu B. tabatin 15 aña. Despues e mucha muher a bis’e cu su edad mes ta 12 aña.
Hues a mustra cu dia 8 Juli 2019 e mama di e mucha a haci denuncia. Segun e mama, 1 Juli 2019 e yiu muher a whatsapp cu e tabata cuida baby pero despues a resulta cu e tabata serca B. na su cas. Despues B. a hib’e cas. E mama a bay coba den cellular di su yiu y a mira potret di B. sunu. Segun B., e mucha tambe a manda potret sunu p’e. E mucha a bisa miembronan di KZP cu e tabatin relacion sexual cu B.
For di e interogacion den Corte a sali na cla cu na Januari 2019 nan tabatin nan promer relacion sexual. Hues a bisa cu investigacion riba cellular di e mucha ta mustra cu el a manda un cantidad di videonan di dje sunu pa B.
Fiscal ta haya cu e relato di KZP ta papia di 2018 tempo cu e mucha no tabatin 12 aña. Fiscal no ta haya esaki proba. El a bisa cu e hoben B. ta papia di Januari 2019. Fiscal a sigui bisa cu e videonan di relacion sexual cu ta poni cu ta na Mei 2018 ta robez. Nan mester ta Mei 2019.
Fiscal ta haya legalmente proba cu entre December 2018 y Juli 2019 cu B., e tempo ey 15 aña a tene relacion sexual cu e mucha di 12 aña. Esaki ta algo serio. Fiscal a bisa cu e inmoralidad na Aruba ta un problema grandi. E caso aki ta serio pasobra a haci videonan cu no sa unda esakinan ta bay para.
Fiscal a bisa cu e ta tene cuenta cu B. mes tabata menor di edad. El a exigi castigo condicional di 1 luna di prison cu tempo di prueba 2 aña. Fiscal a bisa cu esaki ta un aviso.
Hues a bisa cu e ta bay studia e caso y 28 October 2021 lo tin sentencia.


c: text/html

text:
20 di ougùstes próksimo FUNDASHON PRO SOUAX ta organisá: Charla grátis ” KON SIGUR NOS TRÁFIKO TA ?”
20 di ougùstes próksimo FUNDASHON PRO SOUAX ta organisá: Charla grátis
“ KON SIGUR NOS TRÁFIKO TA ?“
Fundashon Pro Souax i Sentro di bario Souax gustosamente ta invitá habitantenan di bario di Souax i bisindario i tambe otro interesadonan, na kontinuashon di e “Siklo di Charla riba Tópiko Hurídiko”. E siguiente charla ta tuma lugá djamars 20 di ougùstes próksimo i e tópiko lo ta:
“ KON SIGUR NOS TRÁFIKO TA ?“.
Oradónan lo ta sra. Riglène Cristina i sr. Wilfrido Cristina, miembronan di Asosiashon Tráfiko Sigur Kòrsou .
Durante e charla ku lo ta di 7or pa mitar di 9 di anochi na Sentro di bario Souax,
e representantenan di Asosiashon Tráfiko Sigur Kòrsou entre otro lo amplia riba lo siguiente: Kon sigur tráfiko na Kòrsou ta? Esnan ku ta manehá vehíkulo motorisá ta na altura di nos reglanan di tráfiko? Nos falta regla di tráfiko? Mester pasa eksamen di reibeweis di nobo despues di un kantidat di aña? Konta ku e komportashon den tráfiko? Kua ta e puntonan di atenshon pa ku tráfiko na Kòrsou?
Moderadó lo ta mr. Juny Sluis, presidente di Fundashon Pro Souax.
Entrada ta grátis i lo tin amplio oportunidat pa hasi pregunta.
Kontinuashon “Siklo di Charla riba tópiko hurídiko”
Tópiko : “ KON SIGUR NOS TRÁFIKO TA?“
Oradónan: sra. Riglène Cristina i sr. Wilfrido Cristina di “Asosiashon Tráfiko Sigur Kòrsou“
Moderadó: mr. Juny Sluis
Dia: djamars 20 di ougùstes 2019
Ora: 7or pa mitar di 9 anochi na Sentro di bario Souax
Entrada: GRÁTIS i un i tur ta bon biní

robotstxt: allowed

filter: keep


text:
Nos ta den e ultimo siman di preparacion pa e grandioso careda di ‘Betico Memorial’ cu ta
wordo organisa anualmente pa IBiSA. Diadomingo awor, dia 25 di januari 2015 e careda ta sali
exactamente pa 6’or di mainta for di riba caminda principal dilanti di Centro Deportivo Betico
Croes na Sta. Cruz.
Inscripcion ta tumando lugar na oficina principal di IBiSA situa na Frankrijkstraat 1 y tambe na
IBiSA Sport Centrum San Nicolaas for di 7:30a.m. pa 12’or p.m. y di 1:00 p.m. pa 4:30p.m. Un
invitacion cordial ta bay na pueblo di Aruba en general y tur esnan cu tin custumber di participa
na e gran careda aki pa inscribi mas pronto cu ta posibel. Ta tuma inscripcion te cu diahuebs, dia
22 di januari 2015 pa 4’or p.m.
Inscripicion pa participante local na e 10K Run ta Afl. 15,- y pa participante internacional ta
US$. 10,-. Mientras cu pa e 6K Fun Walk & Run esaki ta Afl. 10,- of US$. 8,-.
Premiacion di e 10K Run ta segun categoria di edad y ta premia e coredonan masculino y
femenino cu finalisa na 3er, 2do y 1er lugar den nan categoria.
Pa e 6K Fun Run/Walk ta premia 1er, 2do y 3er lugar den canado pa femenino y masculino.
Mientras cu tambe ta premia e prome 3 coredonan masculino y femenino cu cruza e linea final.
Abo so falta. Inscribi awe mes y cuminsa cu determinacion, trahando riba bo salud y condicion


text:
equipoaruba
-
Rosario2022
Hefe di Mission pa Rosario2022 ta conoci
Hefe di Mission pa e weganan di Rosario 2022 ta conoci E Juegos Suramericanos de la Juventud 2022, lo tuma…Read More »
-
News
Training di Tiro a start
Atleta di tiro Philip Elhage a termina su prome entrenamento na Tokyo Awe merdia (ora di Tokyo) a tuma lugar…Read More »
-
News
Delegacion ta reuni den e Villa
Delegacion Olimpico di Aruba a reuni den e Villa Olimpico na Tokyo, Japon Diadomingo den oranan di anochi a tuma…Read More »
-
News
Ceremonia Despedidad
Ceremonia di Despedida pa e delegacion di Aruba cu lo sali pa e Weganan Olimpico di Tokyo, Japon. Dialuna anochi…Read More »
-
Lima2019
Mas di e atletanan a jega Lima
Atletanan BMX, Vela y Ciclismo tambe a yega pa e Weganan Panamericano LIMA 2019. E atletanan di BMX, Shanayah Howell,…Read More »
-
Lima2019
Kyra ta elabora riba nan competencia
Landado artistico Kyra Hoevertsz ta elabora riba nan competencia den e Weganan Panamericano LIMA 2019. Tambe Kyra ta conta riba…Read More »
-
Lima2019
Seraus ocupando un di 4 lugar
Thashaina Seraus ocupando un di 4 lugar riba e prome dia den singles E competencia individual a inicia pa nos…Read More »
-
Lima2019
Philip a competi na Lima
Philip Elhage a caba na di 15 lugar den e competencia di Air Pistol 10m den e Panam Games LIMA…Read More »
-
Lima2019
Roos y Bremo na di 14 lugar
Bolicheronan Yannick Roos y Jonathan Bremo ta keda na di 14 lugar den doubles. Den oranan di atardi, e competencia…Read More »
-
Lima2019
Wiebe de Boer a ricibi delegacion di Aruba
Embahador Hulandes, Wiebe de Boer a ricibi e delegacion di Aruba na su residencia na Lima, Peru. Diaranzon anochi, na…Read More »


text:
Dialuna merdia weganan di US Open Tennis a continua cu weganan tanto den damas como caballeros.
Torneo aki a inicia dia 24 di augustus y e final ta tuma lugar dia 12 di september proximo.
Den categoria damas e weganan tabata asina aki, prome wega tabata entre Belinda Bencic y Iga Swiatek cual wega a wordo gana pa Belinda Bencic den dos set di 7-6 y 6-3.
Di dos wega tabata entre Shelby Rogers y Emma Raducanu cual wega a wordo gana pa Emma Raducanu den dos set di 6-2 y 6-1.
Karolina Pliskova y Anastasia Pavlyuchenkova a enfrenta otro den di tres wega y aki Karolina Pliskova a gana e wega aki den dos set di 7-5 y 6-4.
Den ultimo wega den damas, Maria Sakkari a enfrenta Bianca Andreescu y a gana den tres set, a perde prome set den tie break 7-6, a gana di dos set den tie break 7-6 y ultimo set 6-3.
Den caballeros prome wega tabata entre Alexander Zverev y Jannik Sinner cual wega a wordo gana pa Alexander Zverev den tres set di 6-4, 6-4 y den di tres set den tie break 7-6.
Lloyd Harris a enfrenta Reilly Opelka den di dos wega y ta gana esaki den cuater set, ta perde prome set 7-6, ta gana di dos, di tres y cuater set 6-4, 6-1 y 6-3.
Di tres wega Oscar Otte a enfrenta Matteo Berrettini cual wega a wordo gana pa Matteo Berrettini den cuater set, Matteo a gana prome set 6-4, ta perde di dos set 6-3, pero ta gana di tres y cuater set 6-3 y 6-2.
Ultimo wega tabata entre Novak Djokovic y Jenson Brooksby y aki Novak Djokovic ta gana e wega aki den cuater set, ta perde prome set 6-1, ta gana di dos, di tres y cuater set 6-3, 6-2 y 6-2.


text:
Ministerio Publico y Cuerpo Policial di Aruba ta anuncia pa medio di e comunicado di prensa aki, cu lo hiba un maneho di lik-op-stuk (conoci den pueblo como faya-bo-haya) desde awe pa dilanti te na eleccionnan di 22 di september 2017.
Durante henter e periodo aki, Polis lo actua cu tolerancia y comprension, pa mas tanto cu ta possible. Sinembargo, Polis lo actua tambe na un manera decidido.
E enfasis den e trabao di Polis lo ta pa yega na un balanza entre mantene seguridad y orden publico riba caya, y guia y acompaña e actividadnan di campaña di e diferente partidonan mas mihor posible.
Violacionnan di Ley manera violencia, destruccionnan, y buracheria den publico lo no wordo tolera. Ministerio Publico lo reacciona riba esakinan cu su maneho di faya-bo-haya.
Di e forma aki Mnisterio Publico ta duna sosten na Cuerpo Policial di Aruba den su trabao riba caya, cu hopi biaha ta bastante dificil.
E maneo di faya-bo-haya ta encera cu Ministerio Publico ta ofrece un asina yama transaccion na personanan cu a wordo deteni pa Polis relaciona cu delitonan of infraccionnan relativamente chikito.
Si e persona dicidi pa paga mes ora, anto e caso ta keda cla. Si e persona dicidi cu no, anto e lo haya un citacion pa e presenta dilanti Huez na Corte.
Ta importante pa tene cuenta cu e exigencia di castigo na Corte lo sali mucho mas halto cu e multa cu ta haya na Warda di Polis.
Pa juist pa e motibo ey cu Ministerio Publico ta conseha personanan cu a wordo ofreci un transaccion, pa nan paga mes ora.
Procurador General di Aruba ta haci un yamada enfatico na tur hende pa sigui trata otro na un manera respetuoso y tolerante durante y despues di e periodo di campaña y eleccion.
Libertad di expresion ta un di e derechonan fundamental di mas importante y un condicion absoluto pa funcionamento di un sociedad democratico.
Cada ciudadano tin derecho pa expresa su opinion, pero haciendo esey mester tambe tene den consideracion e derechonan y e bon nomber y honor di bo conciudadano, y e respet pa e seguridad y orden publico na nos pais Aruba.


text:
Por lo menos 39 persona a perde nan bida den e candelanan di mondi na Portugal y Spaña, asina officialnan di ambos pais a laga sa dialuna.
Na Portugal, 36 persona ta confirma cu a perde nan bida, mas di 4000 bombero tawata combatiendo e 150 candelanan rond, asina autoridad nacional pa proteccion civil na Portugal a bisa dialuna.
Por lo menos 63 persona a resulta herida na Portugal, cual 16 di nan ta critico, segun vocero Portuges Patricia Gaspar. Entre esnan seriamente herida tin un bombero cu tawata combatiendo e candela. Varios persona ta desapareci.
Prome Minister di Portugal Antonio Costa a declara dialuna di emergencia, describiendo e candelanan como “devastador”. Tambe ela anuncia cu lo haci tur loke ta posibel pa combati e candela. Esaki tawata un “aña dramatico”, ela bisa, y a priminti accionnan pa preveni tipo di candelanan grandi asina den futuro.
E candelanan tawata kima den e parti nort di Portugal durante henter e weekend prome cu nan a expande pa e parti nort oost di Galicia. Varios caretera y skolnan a wordo cera, y a usa tambe varios skol como shelters pa evacuadonan.
Mas di 600 miembro di e Forsanan Arma Spaño a wordo desplega pa yuda combati e vlamnan, incluyendo miembro di e 43 Grupo di Forsa Areo, cu a graba un pida video pa tin bista di e candelanan.


text:
“Un Camp durante vakantie pa muchanan muhe por traha riba nan ‘self-esteem’ y prepara nan pa e Habilidadnan di siglo 21”
Prome Minister Evelyn Wever-Croes a asisti na e prome dia di Supernova Camp cu a cuminsa dialuna 4 di October, 2021, e siman di vakantie di scol di nos muchanan. Supernova Camp, bou iniciativa di FUTURA ta un camp organisa pa solamente mucha muhenan na unda lo traha riba nan ‘self-esteem’ y prepara nan pa e Habilidadnan di siglo 21.
Manera ta conoci, den futuro lo bay tin hopi trabou disponibel den e vaknan technico manera ‘Science, Technology, Engineering and Mathematics (STEM) y p’esey ta importante pa nos muchanan muhe hoben tin conocemento riba e STEM vaknan aki. Hopi biaha e area di technologia ta un area mas gusta pa nos muchanan homber y p’esey ta importante pa inculca den e muchanan muhe jong e conocemento di tur loke ta technologia y innovacion. Di e manera aki por stimula e muchanan muhe pa scoge un trabou den e direccion aki, evitando asina di core e riesgo cu den futuro e trabounan aki lo wordo ocupa solamente pa hende homber perdiendo tur e avansenan cu nos generacionnan a logra den emancipacion di hende muhe.
Durante e camp aki e muchanan muhe lo cubri diferente topico. Riba e prome dia di camp a papia over di liderazgo y akinan nos Prome Minister tabata presente y a presencia e presentacion di e muchanan cu tawata basa riba nan ‘rolemodel’. Tambe lo cubri e topico di ‘Health and Wellness, Planning, Coding y VR gaming’.
Prome Minister Evelyn Wever-Croes ta sumamente contento di mira cu un biaha mas FUTURA a logra di organisa e Innovation Camp, aunke no grandi y conisderando tur precaucion pa cu Covid pero dunando oportunidad na nos muchanan muhe hoben pa ta e miho version di nan mes. Premier ta gradici FUTURA pa e iniciativa aki un biaha mas y na cada mayor cu a permiti nan yiu di ta parti di e camp aki.
“Pami como hende muhe ta hopi bunita pa mira cu e camp aki por a continua. Mi ta sigur cu pa fin di siman nos por mira bek riba un experiencia hopi bunita”, Prome Minister a termina bisando.


text:
“Banda di esaki cada minister ta hende y mester por tuma un break, vakantie of bay den exterior pa motibo priva”
Un biahe di trabou na New York como parti di delegacion di Reino cortico, bastante intenso pero tambe hopi importante especialmente awo cu Aruba ta recuperando di e Pandemia”, Prome Minister Evelyn Wever-Croes a expresa mientras cu el a duna un resumen completo di e reunionnan di dos dia na New York. Lamentabel si ta, cu durante su aucencia oponentenan a causa bastante conmocion riba e hecho cu el a biaha.
“Mi a tuma nota cu tabata tin algun conmocion riba mi ausencia di dos dia di oponentenan y tambe riba ausencia di dos colega Minister cu a biaha pa motibonan priva, esta Minister Ursell Arends y Minister Geoffrey Wever. Mi mester bisa cu e coleganan cu a biaha pa motibonan priva of pa vakantie ta cosnan cu nan tin derecho riba dje. Nan ta hende y ta yega momento cu mester un break pa bo por recarga y sinceramente mi ta spera cu mi tambe por haña e chens ey di tuma algun dia liber pa por recarga mirando cu e temporada tras di lomba tabata uno hopi pisa y tenso sin paracion y sin descanso. Nos ta Minister berdad pero esey no ta haci nos inhumano”, Prome Minister a enfatisa.
Prome Minister a indica cu Articulo 8 di reglamento di ordo di Conseho di Minister ta stipula cu ora un minister biaha of ta pafo di Aruba, e ta notifica Gobernador pa cuanto dia y unda e ta bay. Pues ta informa Gobernador di e biahenan sea priva of di trabou. Aparte di esey a dicidi cu ta informa Parlamento ora di haci un biahe pa exterior pa motibo di trabou.
“Den pasado tabata informa Parlamento ora ta trabou y priva pero cierto parlamentarionan di fraccion di AVP no tabata tin e madures suficiente pa por a procesa e informacion y tabata haci weganan infantil cu esey. Nos a bay bek na e reglamento di ordo y nos a mira cu miho nos ta duna Parlamento informacion cu Parlamento mester cu ta biahenan di trabou cual den mi caso mi a haci. Esey ta e situacion y mi ta lamenta cu el a causa conmocion. Banda di esaki laga nos corda cu cada minister ta hende y nos tambe tin mester leu a leu di tuma un break, vakantie of bay den exterior pa regla cosnan priva”, Prome Minsiter Evelyn Wever-Croes a enfatisa.


text:
Den cuadro di e creacion di e di ‘San Nicolas, e di Dos Capital Turistico di Aruba – Centro di Herencia Cultural’, Minister di Turismo, Transporte, Sector Primario y Cultura Otmar Oduber durante su reunion cu Aruba Investement Bank(AIB) siman pasa a discuti e ultimo puntonan cu falta den e rapport pa asina aki presenta e rapport final.
Minister Oduber a splica anteriormente cu e business plan aki lo cay bon den cuadro completo di San Nicolas, unda cu e parti di herencia Cultural di Aruba lo ta e motor grandi tras di di proceso di revitalizacion di San Nicolas. Esaki ta foma parti di lo cual Gobierno a bin ta haciendo pa algun aña caba, unda a percura pa drecha infrastructura entre otro Joe Laveist, Carnaval Village, pa menciona un par.
E rapport aki ta inclui recomendacionnan cu a bin dilanti for di conversacionnan cu e diferente stakeholders manera ATA, AHATA, Asociacion di Banconan, Departamento di Cultura, Stichting Monumenten Fonds, Museonan, Infra Team, San Nicolas Bar Association y San Nicolas Business Association.
Banda di e proyecto di revitalizacion di San Nicolas, e aña aki lo cuminsa cu e proyecto di museonan cu lo ta ubica den Watertoren y pronto lo ubica Community Museum den un Nicolas Store restaura.
E factornan cultural ta forma e base pa loke ta e desaroyo cu mester bin ancra na e vision total di e di dos capital turistico.
AIB despues di a ricibi tur e feedback di tanto Minister Oduber como Minister de Meza, awor na su turno mester finalisa y entrega e rapport final cu lo inclui e plan di accion, timeplanning, financial options y oportunidad pa inversion na San Nicolas pa asina aki presenta e plan final na februari.
Vision di Gobierno ta pa asina aki rebiba San Nicolas y conviertie den e centro di Herencia Cultural.


text:
Tokante bezoek zonder toezicht for aña 2006 eks minister David Dick i Wes nan a firma un vonnis ku por pone B.Z.T.
Tokante bezoek zonder toezicht for aña 2006 eks minister David Dick i Wes nan a firma un vonnis ku por pone B.Z.T.
Prizon no ke traha un kaminda ku bo por pone e B.Z.T semper nan ta gaña bisa ku no tin espasio pa traha un kaminda pa B.Z.T
Nan ta bringa kontra derecho humano nan di e detenido nan
Floran ta trata na manega e instituto ei ku ku lei nan di hulanda pero huzando esnan so ku ta na nan benefiso i no na benefiso di e prezu.
I esei nos ta jama manipulashon ku poder esaki ta e besluit for2006 kmn 10 anja pasa ahinda no por bin areglo di e kos ey pbo mira ku wega politiko nn ku par a firma pero eno a keda kana riba e projecto nan a firma keda sin hasi nada ta miho nn keda sin firme tur direktor ta hasi mane e kos ey nota eksisti manipula den nn kabes nn ta pensa ku nn lo mira nn ju bini esei ta un dje kosnn mas grandi ku nn noke pa e kos ey kana.


text:
KRALENDIJK – Na Boneiru solamente 12 porshento di persona ku derecho di voto a bai vota, Inofishalmente ya ta konosí ku e lista ‘IK Kies voor Eerlijk’ (Mi ta Skohe pa Honesto) a haña mayoria di voto.
Na Boneiru 1.349 persona a bai vota di e total di 11.225 persona ku derecho di voto. 1.277 (11.4 porshento) a vota ku voto bálido. Na Hulanda e resultadonan preliminar di kada partido ta konosí pa medio di investigashon, e asina yamá exit polls. Na Boneiru, Saba i Sint Eustatius no a tene exit polls.
Belkis Osepa ta papia ku Irma de Graaf
Konseho Elektoral na Hulanda (sentro elektoral) enfátikamente a rekordá e kuerponan públiko (BES) den un karta ku no por divulgá e resultadonan preliminar na media, ni mes bou di embargo.
Regla
Esaki por sosodé solamente despues ku tur sentro elektoral den e estadonan miembro di Oropa sera. Esei ta djadumingu awor 25 di mei sink’or ora lokal. Presidente suplente di e ofisina supremo elektoral Irma de Graaf ta bisa: “Nos ta tene nos na regla. Nos no por pasa e resultadonan preliminar ke men nos no ta hasi esaki.”
Di e 1.950 hende ku derecho di voto na Statia 145 hende a vota. Esei ta 7,4 porshento di e total. Na Saba 14,2 porshento di esnan ku derecho di voto a vota.
Outor: Belkis Osepa


text:
Ningun comerciante na Aruba y ATIA sigur no a para kla pa wanta un aumento di salario minimo pa 2.5%. Michel Henriquez, presidente di e instituto a splica cu como ATIA, nan a vocifera esaki caba na gobierno. Tin e Sociaal Economische Raad, cu ta e conseho socio economico cu ta duna conseho pa subi’e cu 1%. Gobierno a pidi nan pa wak un biaha mas y asina mes el a bin bek mescos. Gobierno unilateralmente a dicidi di toch his’e cu 2.5% y comercio no ta looking forward pa subida den e gastonan di haci negoshi na Aruba. Aworaki tin cu biba cu esey.
Henriquez a splica cu no ta ni chikito ni grandi tampoco cu ta wordo paga minimumloon, pero tur gasto cu bin acerca cu hisa e salarionan aki y no ta algo cu comerciantenan cu a traha pe. Si gobiernonan sinta den sapato di e comerciante y tuma e decision unilatermente pa subi’e pa yuda e clase trahado cu por tin comprension pe, pero pesey mes e advies ta bisa hustificadamente por duna 1% y no 2.5%.
No a wak ainda e conseho di Raad van Advies, cu tambe ta suppose di a duna un comentario riba dje, pero di loke a compronde, nan no a desvia di esun di SER tampoco. Esaki un biaha mas, ATIA ta lamenta cu gobierno no ta sigui conseho di e instancianan aki y ta bay riba nan mes pa haci e aumentonan aki y cu lo tin efecto sigur riba cierto negoshinan, vooral esunnan cu ta emplea y ta traha den e bracket di salario aki, Henriquez a comenta.


text: ORANJESTAD, Aruba – 18 april 2020: Desde mayan diasabra 18 di april DVG ta introduci un cambio den nan maneho pa cu rueda di prensa. Durante weekend cu ta ensera diasabra y diadomingo e rueda di prensa di 2:00 lo wordo hala pa 7:00 pm. Esaki ta nifica cu riba diasabra y diadomingo lo tene solamente un rueda di prensa pa dia y esaki lo tuma lugar pa 7:00 pm. Den caso si ta necesario pa convoca un rueda di prensa extra ordinario esaki lo sosode. Den siman nos ta sigui mantene dos conferencia pa dia pa mantene nos comunidad bon informa.


text:
Servisio adaptá di Kámara di Komèrsio Boneiru entrante 23 di april 2021
Orario adaptá Kámara di Komèrsio entrante 23 di april 2021 lo ta habrí for di djaluna te ku djabièrnè solamente entre 10.00 i 13.00 pa risibí kliente. Nos ta konsehá bo pa mas tantu posibel hasi uso …
Entidat Publiko di Boneiru ta lansa plan pa rekuperashon di turismo.
Entidat Publiko di Boneiru huntu ku diferente stakeholder ta lansa un plan pa rekuperashon di turismo (Tourism Recovery Plan). E plan ta presentá un kambio fundamental den strategia di turismo di Boneiru. Enfoke ta riba …
Seshon di informashon: Balor di bakunashon pa empresanan i ekonomia
E pandemia mundial di COVID-19 pa mas ku un aña kaba ta sòru pa problemanan serio. Pa motibu di e kantidat di persona kontagiá ku ta oumentando, gobièrnu hulandes a disidí pa bai bakuná habitantenan …
Servisio adapta di Kamara di Komersio entrante 18 di mart
Pa motibu di e medidanan ku nan a intensivá pa logra dominio di COVID-19 nos ta haña nos obligá pa entrante 18 di mart 2021 hasi algun adaptashon den e servisio ku nos ta duna. Ofisina di …
Gobièrnu di Boneiru ta lansa enkuesta pa determiná impakto di COVID-19 riba empresanan na nos isla
Entidat Públiko Boneiru i Kámara di Komèrsio Boneiru ta kuminsá un investigashon pa yuda evaluá, midi i analisá e konsekuensianan negativo di e krísis di COVID-19 pa empresanan. Ta bai usa e enkuesta aki pa …
La Entidat Pública Bonaire lanza una encuesta para evaluar el COVID-19 sobre empresas en Bonaire
La Entidad Pública Bonaire (OLB) y la Cámara de Comercio (CoC) están lanzando una encuesta para ayudar a evaluar, medir y analizar los impactos adversos de la crisis Covid-19 en las empresas. Esta encuesta se …


text:
AMSTERDAM – Ret Karibense e luna aki a papia ku 56 antiano di diferente universidat i instituto di hbo na Hulanda. Mayoria parti di nan ta bisa ‘ku no ta tur ora nan ta sinti nan mes kómodo na nan estudio i ku dosente i ko-studiante pa motibu di nan desendensha ta tene nan afó òf ta trata nan diferente.
Lincy Lutzow, arubano-hulandes di 25 aña ta mira bèk ku sintimentu miksto riba su tempu di studia na Leiden. “Durante mi tesina nos mester a konta di nos situashon na kas. Pero ora tabata mi turno e dosente no a laga mi kaba di papia i el a bisa mesora: ‘kasi sigur bo tata no t’ei no, sa sosodé mas bia serka boso’. Mi a haña esaki hopi pisá.” Lincy no ta e úniko studiante antiano na Hulanda ku eksperensia asina.
Imágen di mahadó
Diskriminashon di studiante antiano den mayoria kaso ta asina sutil ku si e studiantenan hasi denunsia nan tin miedu ku ta yama nan mahadó. “MI a tende di un otro studiante ku e dosente tabata hasi remarke rasista ora mi no tabata t’ei”, un studiante di Kòrsou ta konta di su tempu na Hogeschool van Amsterdam. “Ora e dosente a yega na mi nòmber riba e lista di presensia, el a bisa ku un tono sarkástiko: ‘ahn ya, esun di koló’. Tambe el a bisa un bia: ‘mi no ta bai sigui yuda bo studia pasobra ta bo falta ku bo no ta komprondé esaki.’ Anto el a lanta kana bai. Mi no ker a denunsiá pasobra e ora ei lo mi tabata un mahadó tokante diskriminashon atrobe i mi no tabata ke ta e mucha muhé mahadó.” Pa e motibu aki e studiante aki no ke pa menta su nòmber den e artíkulo.
Inez Blanca di Aruba tambe ta lucha ku e asina yamá ‘imago di mahadó’ i p’esei hopi bia e ta sinti su mes un ‘outsider’ na Universiteit van Amsterdam. “Tempu mi tabata den mi bachelor, huntu ku un otro mucha muhé mi tabata e úniko di koló den 150 studiante. Esei tabata un sintimentu straño. Espesialmente ora durante di lès mi tabata toka tópikonan manera kolonialismo òf rasismo, semper nan tabata klasifiká mi komo e mucha muhé iritante ei.”
Eksklushon
Segun e Komishon di Diversidat di UvA mikro-agreshonnan, manera no aster òf insultá hasi manera ta wega, por ta hopi ofensivo i por laga un impreshon permanente riba e manera ku e studiantenan ta ekperenshá nan universidat. E mésun kos ta konta segun investigadónan ora apelá na hende komo representante di un grupo, manera a sosodé ku Gilles Winklaar, yu di Kòrsou di 27 aña. “Durante mi bachelor na Maastricht kada bia mi mester a splika ko-studiante i dosente di unda mi ta bini i unda Kòrsou ta keda, kansa mi. Hopi bia tambe nan tabata kuminsá papia ku mi ku e interpretashonnan di Jandino.
Kambio
“Tuma diskriminashon na serio i denunsiá kasonan di eksklushon eksplísitamente”, e Komishon di Diversidat di UvA ta skibi den su rapòrt final. Pa logra esaki e komishon ta boga pa un punto kaminda por reportá diskriminashon na universidat.
Tur studiante antiano ku a entrevistá pa e artíkulo aki ta di akuerdo ku e rekomendashon aki, pero nan ta duda si un punto di denunsia asina lo por tin efekto. Lincy Lutzow finalmente a raportá serka su dekano e prehuisio di su dosente, nada mashá no a sosodé despues.. “Mi a ripará solamente ku a papia ku mi dosente pasobra di repente el a tuma distansha di mi, pero no tabatin niun kombersashon, niun despensa. Nada.”
Mañan kapítulo dos: Studiante antiano: ’Sea honesto tokante komersio di esklavo’
Outor Natasja Gibbs


text:
Fundacion Fondo di Monumento Aruba (SMFA)
‘Monumentenzorg’ na Aruba a demostra e ultimo añanan su derecho di existencia.
Den boca di pueblo ta compronde bou di ‘Monumentenzorg’ e tres organonan cu derecho civil y cu ta activo riba tereno di monumento, esta Conseho di Monumento, Oficina di Monumento y Fundacion Fondo di Monumento.
Dia 17 di juni 1996 a funda e Fondo di Monumento Aruba cu tin como tarea primordial, obtene y maneha medionan financiero pa restauracion di monumento na Aruba. Fundacion Fondo di Monumento Aruba tin un directiva di tres miembro.
E oficina mes tin dos trahado.


text:
Procedura Notifica AO Sector Publico (Entrante 28 April 2020)
Procedura Notifica AO Sector Publico
Procedura Notifica AO Sector Publico (entrante 28 april 2020)
- Riba e prome dia ta notifica AO cerca e dunado di trabao. E dunado di trabao ta registra e notificacion den Webportaal.
- Si ta sigui malo e di dos dia yama entre 7:00 AM y 9:00 AM na e oficina di control:
- SVb Oranjestad: 527-2808 (SVb Eagle & Sun Plaza)
- SVb San Nicolas: 527-2790
No por yama ningun otro number di telefon, tampoco por cambia sitio di control!
- Ora di yama oficina di control mester:
- Duna un number di telefon valido pa SVb yama bek mesun dia.
- Ta pendiente pa ricibi yamada riba e telefon mesun dia.
Den caso cu SVb yama bek y no ta haya contesta e dia di AO no ta wordo aproba.
- Ora SVb yama bek e dokter di control por:
- Duna un fecha pa bay traha bek (fecha AG). Si ta sigui malo riba e fecha cu ta bay traha bek mester notifica SVb na e number corespondiente cu e sitio di control:
- SVb Oranjestad: 527-2808 (SVb Eagle & Sun Plaza)
- SVb San Nicolas: 527-2790
- Ricibi afspraak pa control medico na SVb.
- Duna un fecha pa bay traha bek (fecha AG). Si ta sigui malo riba e fecha cu ta bay traha bek mester notifica SVb na e number corespondiente cu e sitio di control:
- Solamente cu afspraak ta permiti bishita nos oficinanan. No tin excepcion.
Pa cada afspraak ta permiti 1 persona drenta, cu excepcion pa esnan den necesidad pa ayudo.
Si tin afspraak pa bishita SVb mester tene cuenta cu lo siguiente:
- Ora di drenta mester mustra paspoort, rijbewijs of cedula.
- No ta permiti entrada na persona cu griep, keintura y cu tosamento
- No por drenta edificio di SVb si no ta riba lista di afspraak.
- Sigui e instruccion duna pa bin na remarca pa compensacion.
Sigui e instruccion pa bo dianan di AO wordo reconoci pa SVb.


text:
24 di òktober un delegashon di Venezuela, konsistiendo di entre otro presidente di PDVSA Dr. Nelson Martínez, Vise-Minister...
Djasabra, 28 di òktober Servisio pa Obra Públiko (OW) ta kuminsá ku trabounan di buta drèmpel di asfalt ...
Djaweps dia 26 di òktober 2017 lo tin un seshon di informashon tokante bòrchinan di propaganda den áreanan públiko...
"Minister di Hustisia señor Quincy Girigorie tabata den eksterior pa un biahe di trabou"...
Djabierne dia 20 di Oktober Gobiernu di Korsou a firma un akuerdo ku e kompania di finansiamentu Qredits...
Dia 23 di November proksimo Sunrise Airways lo inisia buelonan pa Korsou....


text:
WILLEMSTAD – Kasi 33 porshento di hóben entre 15 pa 24 aña ta kita skol sin haña nan diploma. Ochenta porshento di e hóbennan aki ku ta kita skol ta alumno di vsbo.
“E sistema regular di enseñansa hopi bia no ta funshoná pa alumno di vsbo”, Rob de Waal ta bisa. Huntu ku Reineke Keijzers-Bouma el a kaba di sera un pilot di e proyekto di Students’ Environmental Awareness (SEA): un inisiativa kaminda mucha ta haña lès pafó di skol.
Ernesto Daal (17) dos aña pasa a stòp ku skol. E no tabata mira mas ki sentido tabatin di studia i awor e ta yuda un konosí di dje den un garashi. “Berdaderamente mi no tabata siña nada na skol i mi no tabata sa kiko mi ke bira. Ya, den horeka òf algu asina, pero esei no ta nada pa mi. Awor mi ta traha ku motor i mi ta kere ku mi ta bai dilanti.”
Sin perspektiva di futuro
For di un investigashon di Unicef na 2013 a sali ku hopi alumno di skol ta kita skol pa motibu di pobresa: nan ke un bon trabou pa gana hopi plaka. Hóbennan ta kere ku nan no por logra esaki ku vsbo. “Hopi bia nan no tin un idea kiko e posibilidatnan ta despues di vsbo”, Van Waal ta konta. “Via SEA nos ta hiba e alumnonan den e kampo di trabou i asina nos ta splika nan e relashon ku teoria.”
Segun De Waal e alumnonan tin bia ta keda sorpresá ora bo konta ku despues nan por bai traha den kuido òf den mundu marítimo òf den e ramo di evento: “Nan ta kere ku nan no por logra nada, pasobra ku un diploma di vsbo probablemente bo no por bira dòkter òf abogado un be. Pero via vsbo tambe por haña trabou interesante i bon.”
Kombinashon di materia
Último dos aña a ‘tèst’ e proyekto na entre otro Gouverneur Laufferschool. Alumnonan a bishitá haf, pero tambe Malpais i atrakshon turístiko. “Asina e alumnonan ta haña interes den e loke ku nan ta siña i nan ta deskubrí ku nan por siña bon pero na un otro manera.”
Lisette Mauricia ta dosente biologia na Gouverneur Laufferschool. E ta konta ku tin alumno ku difikultat pa siña materia for di kabes. “Nan no por konsentrá largu i nan ta fada lihé. Nan no por siña kareda di informashon for di kabes, nan mester di kos práktiko, pero no tin basta material di lès pa esaki.”
E ta kontentu ku e oumento den forma di e lèsnan di SEA. Esaki ta trese e materia mas serka. “Por ehèmpel nos ta traha un kombinashon di Biologia, Ekonomia i Siensia Sosial i nan ta siña ku ehèmpelnan di bida. E alumnonan di e klasnan ku ainda no ta haña lès pafó di skol awor asta ta pidi pa nan haña esaki. Nan ke partisipá.”
Importante
Mauricia no sa si SEA ta e solushon pa esnan ku ta kita skol, pero den su klasnan e tin un influensha positivo sigur. Por ta parti di e solushon: e materia ta mas kla i e alumnonan ta deskubrí ku den un trato ‘regular’ kisas nan ta lubidá di mira nan mes talentonan. “Esaki so ya kaba ta importante pa nan sintimentu di nan responsabilidat i balor propio.”
Ta sigui ampliá SEA na Gouverneur Laufferschool i otro skolnan tambe a pidi. Via spònser i envolvimentu di kompanianan den e kampo di empleo di e alumno di vsbo, SEA ta spera di ampliá e proyekto mas aleu riba Kòrsou.
Outor Elisa Koek


text:
Senado hulandes a aseptá un moshon, dia 18 di yüni 2013, kaminda a pidi minister Plasterk pa ofresé Kòrsou yudansa pa mantené Isla riba nivel di maneho, ora Kòrsou lo pidi p’e. E petishon ei no a kristalisá.
Dia 13 di òktober aña pasá Parlamento hulandes a aseptá un moshon kaminda a rekonosé ku Hulanda, pa motibu di Shell, ta kokulpabel na e historia miserabel di problema ku medioambiente pa loke ta trata Isla (ku ya ta dura desenionan tras di otro). Tambe a pidi Plasterk pa aktua mas aktivo ku e mantenshon di maneho pa loke ta trata Isla. Pero Plasterk no tabata ke.
Dia 16 di febrüari 2016 Parlamento di Hulanda a tuma un moshon kaminda a konstatá mal maneho di Isla i violashon struktural di derecho humano kousá pa polítikanan pa loke ta trata Isla. Tambe a apelá ku Plasterkmester a sòru turtur pa baha e emishon shushou denter di tres luna. Opviamente esaki no a sosodé, manera SMOC a mustra públiko resientemente. Korantnan Extra, Antilliaans Dagblad ku Amigoe tambe a publiká esaki últimamente.
Dia 23 di mei 2016 Parlamento hulandes a disidí ku Plasterk mester saka un karta pa duna splikashon di ehekushon di e moshon di 16 di febrüari pasá, pa por reuní tokante e karta akí den parlamento riba 26 di mei. Bon mirá e moshon di 16 di febrüari ta e último moshon (mihó bisá ‘paso’) di parlamento pa Konseho di minister di Reino por eksigí pa mantené Isla riba nivel di maneho. Nota bon ku dia 23 di mei 2016 dosenas di siudadano kurasoleño tambe a hsi denunsia serka MP, pa motibu di kontaminashon di medioambiente.
Loke a maraviá nos ta ku minister presidente Whiteman a bisa den Antilliaans Dagblad di dia 24 (!) di mei 2016 ku Isla mester kuminsá refiná mas limpi for di e dia ei pa mengua molèster di e habitantenan. Pa logra esaki e ke aspetá apoyo ku Hulanda ta ofresé dia bieu kaba, manera SMOC a konsehá na 2001 (15 aña pasá) kaba. Di un banda esaki ta zona bon. Di un otro banda sinembargo ta un kasualidat mashá grandi ku netamente e dia ei Whiteman ta buska media pa publisidat di esaki. Ta di bèrdè e ke apoyo riba nivel di maneho pa respetá derecho humano di hende bibá na Wishi, Marchena, etcetera, for di su kurason? Òf e ta purba prevení un instrukshon atministrativo? Futuro lo siña nos.
Pa finalisá, awor ku aire mas limpi di bèrdat ta parse bira posibel, nos ta sugerí pa tira un bista den pasado resien. Pa alkansá hasi esaki SMOC a traha un factsheet.


text:
Parlamentarionan ta hasi un bishitá na FEFFIK
Parlamentarionan ta hasi un bishitá na FEFFIK
Djaweps, 22 di yüni 2017
Awe den oranan di mainta, e miembronan di Parlamento ku ta forma parti di e “Vaste Commissie Onderwijs” a hiba un bishita na Fundashon pa Edukashon i Formashon di Fishi i Kapasitashon pa sera konosí ku e organisashon.
Na aña 1980, Eiland Gebied Curaçao a apuntá FEFFIK komo e instituto pa “niet regulier vak – en beroepsonderwijs”. Den un periodo di 37 aña FEFFIK a krese di un organisashon chikí bira un instituto di formashon renombrá.
Te den e kuadro aki e direktiva di FEFFIK a bini ku e idea pa invitá e miembronan di Parlamento di e “Vaste Commisie van Onderwijs” pa un seshon di informashon.
Riba e potrètnan por haña un impreshon di e bishita di awe mainta.


text:
Xaverianen awe, djadumingu 10 di dezèmber 2017, a propiná Watakeli su promé derota den klase maskulino superior di vòlibòl: 3-1. Den klase femenino superior Stakamahachi sí a sigui ku su racha viktorioso ganando ku skor di 3-0 di Hurricane.
Federashon Vòlibòl di Kòrsou (Fevoko) a kontinuá awe ku e kampionato di vòlibòl ku 4 wega den klase superior. E fanátikonan ku a akudí na sala kubrí Errol Rooi di Sentro Deportivo Kòrsou (SDK), a disfruta di bon enkuentronan.
Den klase maskulino superior Xaverianen a logra kibra invikto di Watakeli. E enkuentro a bai 4 sèt. E tim supkampion a sali gana e dos promé sètnan i pues pone Watakeli ku lomba kontra muraya: 25-23 i 25-16. E ekipo kampion di Kòrsou a logra gana e di tres sèt pa hasi e wega 1-2: 25-22.
E dos timnan a batayá fuertemente den di 4 sèt kontra di otro. Finalmente tabata Xaverianen ku a baha for di kancha komo ganadó dje sèt aki i pues tambe e wega: 28-26. Quinten Anthony i Homi Cathalina a sobresalí pa e tim supkampion di Kòrsou.
Den e otro enkuentro den klase maskulino superior tambe e wega a bai 4 sèt ku Stakamahachi ganando di Green Tigers: 3-1. Esaki tambe tabata un enkuentro duru bringá. E sètnan: 26-24, 25-18, 22-25 i 25-23 na fabor pues di Stakamahachi.
Den klase femenino superior Stakamahachi a sigui invikto ora ku e tim a gana su di 4 wega dje kompetensia. Ela superá Hurricane ku skor di 3-0: 25-19, 25-15 i 25-21. Den e otro wega den mesun klase Shuatanari a gana ku skor di 3-0 di Green Jewels: 25-10, 25-15 i 25-13. Durenne Rosalia a destaká pa Shuatanari.


text:
KRALENDIJK – Un referèndem tokante e státùs estatal di Boneiru lo no tuma lugá mas promé ku elekshonnan lokal dia 18 di mart. Un mayoria den eilandsraad a rechasá un moshon pa organisá e referèndem. “Awèl ta elekshon lo bira e referèndem”, miembro di eilandsraad Robby Beukeboom di PDB ta bisa.
A rechasá e moshon ku Beukeboom a entregá ku sinku voto kontra i kuater pro. Asta e miembro independiente Rafael Santana kende diferente be a indiká ku e ta sostené un referèndem, a vota kontra. No ta kla si e referèndem lo bini un dia ainda.
Belkis Osepa ku un relato di e reunion tokante referèndem
Wega
Durante e reunion di eilandsraad ku a dura sigur kuater ora por a ripará bon kla kon, manera kustumber, e diskushon entre koalishon i oposishon a pega sin ke bai ni bini. Akusashonnan tabata skeiru bai bini i de bes en kuando emoshonnan tabata subi haltu. Delantá por a establesé kaba ku e dos gruponan lo no haña un akuerdo. Tòg tabatin un tiki speransa ainda pa motibu di Santana su opinion anterior, pero den sala di reunion el a hala atras.
Oposishon a argumentá pakiko ta nesesario pa tene un referèndem. “E laso direkto ku Hulanda ta desemboká den entrega di nos outonomia na Hulanda”, miembro di eilandsraad Marugia Janga (PDB) ta splika. El a duna un splikashon kronológiko tokante e kurso di e proseso estatal di e isla. “Hulanda tin e outoridat pa tuma desishon pa nos, pasobra nos ta forma parti di Hulanda.”
Den e moshon ku a entregá tur kla kaba tabatin pará ku e referèndem mester tuma lugá riba 10 di desèmber i ku tur hulandes i strañero inskribí ku tin por lo ménos sinku aña ta biba na Boneiru por vota. E opshonnan pa e referèndem lo tabata: independensha, asosiashon liber i integrashon.
Miedu
Oposishon durante su diskursonan tabatin un solo mensahe: Pueblo tin e derecho di ekspresá su mes sin kondishon. “Ta manera e representantenan di pueblo tin miedu di e bos di pueblo”, Clark Abraham (PDB) a bisa. “Nos mester duna pueblo e oportunidat di papia. Nan lo mester indiká nos i reforsá nos posishon durante e negoshashonan ku Hulanda.”
Santana a defendé su posishon nobo indikando ku el a hasi tur loke tabata posibel pa organisá un deliberashon kumbre ku tur partido polítiko i partnernan sosial den komunidat. E kumbre a faya pa motibunan fuera di su alkanse, Santana ta bisa. Nos no por fòrsa un referèndem sin tende tur grupo den komunidat.”
Trayekto di informashon
E kuater miembronan di konseho di e partido di koalishon di mas grandi UPB a vota kontra di e moshon pa tene un referèndem. UPB ta haña ku oposishon ta hunga un wega polítiko. Ramonsito Booi (UPB): “Nan ta gaña pueblo. Un referèndem lo no kambia nada. No ta informá pueblo drechi.”
Diputado James Kroon (UPB) a anunsiá ku lo kuminsá un trayekto pa informá pueblo tokante su státùs estatal. “Ekspertonan di Boneiru i por ehèmpel di Nashonnan Uní tambe mester duna informashon ophetivo den forma di fórùm i workshop.” Kroon ke pa e trayekto di informashon kore pareu ku e evaluashon di e reformashonnan estatal di 10 di òktober 2010.
Outor: Belkis Osepa


text:
UPDATE YEGADA BARKU MS RIVIERA.
Kralendijk – Awe den oranan di mainta Gezaghebber di Boneiru sr. Edison Rijna a laga yama un rueda di prensa pa duna un deklarashon aktualisá enkuanto bishita di e barko krusero Riviera di e kompania Royal Caribbean Cruise Ltd.
Manera ya a menshoná den un komunikado anterior ku supuestamente tin pasaheronan infektá ku un vírùs ku ta kousa sakamentu i diarea. Ta trata aki di posibelmente e norovirus i/òf Norwalk vírùs .
Den Gezaghebber su deklarashon na prensa ela trese dilanti ku e tim di Salubridat Públiko, huntu ku Staf médiko di San Franciscus Hòspital , Havenmeester, Agensia di e barku i Direktorado Supervishon i Mantenshon di Lei , a wak e situashon i akuerdo konsehonan ku Gezaghebber a haña di instanshanan tantu lokal komo internashonal manera Rijksinstituut voor Volksgezondheid en Milieu a pone ku a yega na e desishon ku e barku Riviera por drenta Boneiru. Esaki por a sosode tambe abase di sierto medidanan di prevenshon/protekshon ku e personanan riba e barku no afektá i ku no tabata den kontakto ku personanan afektá.
Mas aleu Gezaghebber a trese pa dilanti ku awe mainta e grupo di Salubridat Públiko i e grupo di Supervishon i Kòntròl di Lei a subi na bordo i a hasi e chekeonan nesesario i abase di esaki a konfirmá loke ya konosí i a konfirmá na Gezaghebber despues di a tuma konsehonan nesesario di otro instanshanan ku lo ta seif pa hendenan baha e krusero kombiná ku algun medidanan ya menshoná den nos komunikado anterior. Despues di tur e aspektonan di kòntrol, higièna, medidanan di prevenshon e krusero a haña e notifikashon ku e ta deklará liber i ku e personanan no infektá i ku no tabata den kontakto ku personanan infektá por baha e krusero.
E medidanan/ instrukshonnan manera desinfektá nan mes dor di mantené e higiena durante di tosamentu i higiena prinsipalmente di nan man i tambe na momentu di desembarká, mester desinfektá prinsipalmente e mannan ku e medionan disponibel, manera djèl ku tin na disposishon di e pasahero na porta di e barku promé ku desembarká ta keda te ku awe tardi 17.00or na vigor ora e krusero bandoná Boneiru.
Tin ku aksentuá ku ta trata aki di un di e kruseronan ku ta riba e lista pa bishitá Boneiru. Ta trata di un kantidat di 81 personan infektá, kual tres tripulante i sobrá ta turista. Mester bisa tambe ku di e personanan infektá aki ya kaba un desénas ta rekuperando satisfaktoriamente.
FUENTE: OLB.


text:
ORANJESTAD, Aruba –10 augustus 2020
Pa por a mitiga e transmision di e virus y maneha miho e brote di covid-19 cu a tuma lugar den “Hot Zone” na Aruba, a introduci diferente cambio den maneho entre otro activacion di e nr 280.01.01.
Despues di mas cu 4500 test haci y mas cu 450 caso positivo por conclui cu tur esnan cu a keda contagia den “Hot Zone” a wordo indentifica y a wordo isola. Awor ta sigui indentificacion di e “tweede kring” cu ta ensera esnan cu por a keda contagia pa es cu tawata den “Hot Zone”. Esakinan ta ensera den gran parti esnan cu ta biba den cas (bou mesun dak) cu e persona positivo y tambe e pareha di e persona positivo. E personanan aki ta esnan mas na risico y pa cual motibo e personanan aki lo mester bay den cuarentena.
Atravez di “contact tracing” Departamento di Salud Publico lo tuma contacto cu esnan cu ta biba cu un caso positivo y lo duna tur instruccion nesesario.
Esnan cu por a comparti un rato cu un persona cu despues a resulta positivo ta wordo instrui pa tuma tur medida di prevencion nesesario na tur momento. E personanan aki no ta bay den cuarentena, por sigui traha normal cu e condicion cu nan ta aplica tur protocol estrictamente y na prome indicacion di sintoma ta tuma contacto cu nan dokter di cas.
Un suplica ta bay na comunidad pa no yama e nr 280.01.01 pa haci pregunta. E nr aki ta estriktamente pa yuda den e brote aki, unda persona cu sintoma y cu mester wordo getest por haya ayudo mas liher posibel. Si bo no tin sintoma bo persona lo no wordo getest y si bo ta pensa cu bo por tin e virus pasobra bo tawata tin contacto cu un persona positivo. Aplica tur medida di higiena entre otro bo “mondmasker” y e dia cu sintoma parece ta yama dokter di cas pa por hasi un test.
E proseso normal ta ensera cu un persona cu sintoma ta yama su dokter y cas y dokter di cas ta percura pa su pashent por test na laboratorio di hospital
Den e brote aki centro diagnostico di DVG a yuda pa maneha e brote y awor cu e brote di "Hot Zone" a wordo mitiga y tur persona indentifica nos ta bay bek na sistema y maneho normal unda dokter di cas ta atende su pashentnan cu tin sintoma.


text:
E final di Playoff futbol Division Damas entre Britannia y RCA a resulta di tabata un partido dramatico cu yen di emocion, mane a spera di e dos ekiponan aki, despues cu nan a hunga dos wega caba den e Playoff final aki, unda nan a keda iguala den tur dos di e weganan cu anotacion di 0-0 y 3-3 respectivamente, p’asina forsa un di tres partido pa dicidi di “una bes” ken ta keda como campeon di Aruba.
Den e campeonato regular ta e dos ekiponan aki a caba como number 1 y 2 riba e tabla di posicion. Den e prome rond di Playoffs, den e cuadrangular cu tabata inclui ademas di nan dos, La Fama y River Plate tambe, ta e dos ekipona aki a caba como prome y di dos riba tabla atrobe. Ta p’esey nan dos ta den final, e dos miho ekiponan di Aruba e campeonato aki. Den e partido previo, e drama na “Frans Figaroa” Diadomingo pasa, unda Britannia mester a bataya for di un deficit di 0-3 den e prome tempo pa empata e wega 3-3 den e ultimo secondenan di e partido, drama asina cu nos a wak den “Champions League” e anja aki, awo nos a wak e na Aruba tambe!
E partido den su inicio a mustra un RCA den atake tempran, un Britannia bastante conservativo, tratando di defende bon, manteniendo nan disciplina, toch un wega di banda pa banda for di pitaso inicial dilanti un publico grandi cu a bin apoya e heroenan femenino di futbol na stadion CDGT.
E prome gol di e partido a bin tempran den wega den pia di Valeska Felix na minuut 10 pa RCA, un bunita gol cu a bin di un tiro di distancia, Felix cu a haya e bala coriendo casi riba e hala robes, for di un pase for di banda drechi net na e ultimo linea 16 di Britannia, RCA 1 Britannia 0.
Britannia a responde di biaha, nan a keda disciplina y di biaha a tuma iniciativa den atake y tras di e pase di Lissandra Fradl cu tabatin un tremendo partido, Aaliyah Simon den un “fast break” kibrando e off-side trap,ta haya e bala y ta empata e partido na minuut 26, RCA 1 Britannia 1.
Despues di halftime, Britannia a cuminsa press halto, causando hopi problema pa RCA, cu no tabatin salida for di nan teritorio y asina tambe logra bai ariba na minuut 72, den un otro counter efectivo, despues di un gol di Jorraine Maduro nan capitan, RCA 1 Britannia 2.
Den tempo extra di wega, Tarianna Doornkamp di Britannia, cu a cuminsa e wega aki riba banki, ta hasi e wega 3-1 pa e Lady Pumas nan, RCA 1 Britannia 3.
Net un minuut despues di e di tres gol di Britannia, faltando un minuut pa wega caba, RCA batayando ainda, den tempo extra, mustrando e actitud “never give up”, ta haya un gol di cabes di nan capitan Milvienne Henriquez, un hungado cu a core henter anochi, henter cancha, den un momento hopi dramatico mes, cu un minuut mas ainda un milager por a sosode, asina tabata e espirito di e gran Playoff final aki, RCA 2 Britannia 3.
Pero mane den bida mes, tur cos bon lo tin cu yega na un fin, inevitablemente, apesar cu den e caso aki, nos tur den futbol, no tabata kier pa e evenemento hopi bunita aki yega na su fin, e holoshi no por a yuda RCA awenochi, referee Eugene Faro a haye ta fluit pa final di e drama aki, e partido a termina 3-2 na fabor di Britannia, y asina e Lady Pumanan, awo un ‘dinastia’ den futbol femenino riba e baranca aki, ta e flamante campeon di Aruba, Division Damas pa e campeonato 2018-2019. Campeon atrobe, campeon pa di cinco anja consecutivo!
Nos lo corda pa semper e heroenan aki; Mylene Croes, Michela Werleman, Lissandra Fradl, Anouk Bluemink, Joraine Maduro entre otronan pa Britannia, ta hopi tin pa menciona, ne otro banda hungadonan mane Christy Ann Brete, Marjolein Ruitenbeek, Josrine Saladin y hopi otro nan mas, danki na nan tur pa a brinda nos algo asina sensacional.
Pabien na Britannia y pabien na RCA tambe, e damasnan a gana, nos tur a gana, deportivismo a gana, futbol a gana awenochi, sin duda.


text:
Javier ta un studiante di ley cu tin un trabou di Supervisor y Instore Trainer na Primark. E impacto cu e coronavirus aki tin riba dje ta cu actualmente e ta na cas mirando cu e compania a cera te proximo aviso. E tin e privilegio cu e ta conta cu un contract vast y cu te ainda e ta na cas cu pago, paso lastimamente esaki no ta e realidad pa tur hende. Pa Javier su famia sigur e impacto ta uno fuerte mirando cu su famia ta na Aruba y bo por practicamente bisa e ta su so na Hulanda. Nan tin contacto tur dia por medio di Facetime pa asina entretene otro.
Con bo a sinti y ki bo a pensa ora a anuncia e prome caso di COVID-19 na Aruba?
Sigur mi a sinti un sentido di impotencia hopi grandi pa motibo cu mi sa locual nos akinan na Hulanda ta experenciando como pais grandi. Mi ta consciente cu Aruba no tin e capacidad pa por carga un peso di tal indole y esey ta trece hopi preocupacion cu ne mirando cu mi famia y amistadnan mayoria ta eynan.
Bo opinion di e situacion na Aruba actualmente
Mi ta convenci cu gobierno di Aruba ta haciendo su maximo esfuerso pa asina frena e virus aki di plama na Aruba. Na mes momento mi ta di opinion cu pueblo di Aruba tambe mester duna di nan parti den yuda combati e virus aki. E no ta solamente e tarea di gobierno, pero e ta un responsabilidad di cada cuidadano pa sigui tur instruccion.
Con bo ta mantene bo mes positivo durante e crisis aki?
E forma con mi ta mantene mi mes positivo ta door di mantene mi mes ocupa. Mi dia ta consisti di lanta hopi laat, cushina, lesa buki, browse riba internet, Facetime cu family and friends y Netflix.


text:
Noordwijk – Gezaghèber Edison Rijna a hasi uso di su biahe pa World Conservation Congress na Marseille pa hiba vários kòmbersashon di progreso. Tambe riba invitashon di ministerio di Infrastruktura i Maneho di Awa el a hasi un bishita na Galileo Reference Centre na Noordwijk.
Den Galileo Reference Centre ku a habri na aña 2018 nan ta monitoriá dato ku e sistema global di nabegashon pa medio di satélite ta generá. E datonan ku e Sensor Station ku nan ta bai traha na Boneiru ta generá, tambe ta bai resultá na Noordwijk aworó. E direktor di Asuntunan Internashonal di ministerio di Infrastruktura i Maneho di Awa Peter Diez i mènedjer Peter Buist di Galileo Reference Centre a yama gezaghèber Rijna bon biní.
Dia 14 di yüli minister Cora van Nieuwenhuizen (di e tempu ei) a duna lus bèrdè pa kuminsá ku establesimentu di un Galileo Sensor Station na Boneiru. Dia 1 di desèmber e diseño mester ta kla. Despues ku finalisá e destaho e konstrukshon lo kuminsá meimei di aña 2022. Entrega di e trabounan ta tuma lugá dia 1 di mart 2023. Gezaghèber Rijna, kende a keda impreshoná pa e rekorido, a ekspresá e deseo pa den futuro Boneiru bini na remarke pa otro proyektonan oropeo tambe.
Galileo ta un sistema di nabegashon sivil oropeo pa determinashon di entre otro sitio i ora pa vários meta.


text:
ORANJESTAD, Aruba: Comite Olimpico Aruba a tene un ceremonia di despedida pe delegacion Arubano cu lo ta representando e isla na e di 2 edicion di e Weganan Sur Americano Hubenil Santiago 2017. E atletanan ta preparando nan mes den nan deporte pa hopi aña y despues di basta luna di preparacion pe weganan specifico aki ta conta cu 11 atleta masculino y femenino competiendo den 6 diferente deporte.
A scoge e deportenan di table tennis, tennis, landamento, triatlon, taekwondo y judo, pero a cuminsa cu 9 deporte y 55 atleta, asina Secretaria General di COA Nicole Hoevertsz a duna di conoce. E grupo cada biaha a bira mas chikito y finalmente directiva di COA a duna aprobacion pe 11 atletanan. E persona cu nan a eligi como e abanderado, esey ta significa e persona cu ta carga e bandera di Aruba den e ceremonia ta e atleta di taekwondo Chiara Petrocchi. “E ta un posicion di honor, pasobra e ta e persona cu ta responsabel pe bandera di Aruba”, Nicole Hoevertsz a expresa. Chiara Petrocchi lo ta e prome atleta cu lo haci su entrada den stadion na Chile y sigui pe demas delegacion.
E proceso largo di preparacion pe Delegacion Arubano bay competi na Weganan Sur Americano a termina, di cual Kamilah Dammers, hefe di mision di Delegacion Arubano ta 4 luna caba ta den e funcion. E preparacionnan a tuma basta tempo di Kamilah Dammers y el a presenta tur informacion na mayornan pa asina nan sa cu nan yiunan ta den bon man. Tur cos ta aregla y tur cos lo cana nechi asina cu nan yega Chile. E atletanan lo biaha dia 28 di september y ta regresa bek dia 9 di october, unda cu nan lo ta kedando 12 dia na Chile. Tin deportistanan ta biahando for di Merca y otro ta di Aruba.
E pre seleccion tabata 55, despues a baha esaki na 33 y despues di reunion critico y presentacion di e comision tecnico a baha e cantidad na 11 atleta. E comision tecnico tin e confiansa cu e 11 atletanan aki ta esunnan miho di Aruba y lo duna un bon presentacion. E Delegacion Arubano lo ta competiendo den 6 deporte, cu ta table tennis, tennis, landamento, triatlon, taekwondo y judo.
Atleta Chiara Petrocchi ta practica e deporte di taekwondo y e lo ta e abanderado di Aruba durante e apertura. E preparacion di Chiara Petrocchi pa Weganan Sur Americano Hubenil Santiago 2017 a bay bon, pero el a bay competi na Costa Rica y tambe el a bay un camp pa 1 luna na Colombia. Durante su ultimo competencia na Costa Rica el a lesiona, pero a percura pa traha riba esaki y tur dia e tabata bay terapia. “Mi tabata haya terapia cerca Steven y el a yuda mi”, Chiara Petrocchi a expresa. E ta sinti su mes cla pa competi na Chile.
E ta hopi orguyoso pa ta e abanderado y ta un honor pa Chiara Petrocchi carga na e weganan e bandera di su isla Aruba. Esaki ta nan prome wega y e ta sinti su mes nervioso. “Mi ta sinti hopi great cu mi ta bayendo e weganan aki, mi a dedica mi bida na esaki”, Chiara Petrocchi a expresa. E ta sinti su mes cla y cu e merece di bay representa Aruba. Desde edad chikito el a cuminsa haci taekwondo y ta dedica na esaki. E experiencia aki ta esun di mas grandi cu e lo haya.


text:
Tourism Corporation Bonaire (TCB) a selebrá su di 30 aniversario
riba 17 di yüli 2021. Pa e gran logro aki, TCB a krea un video ku ta demostrá e kresementu di
turismo di Boneiru.
Boneiru a konservá su outentisidat kual ahinda por mira rònt di Boneiru den presente. E video
aki ta ilustrá e atributonan importante manera, Fort Oranje, Mangazina di Rei, ‘Slavenhuttjes’,
Salt Company, Ofisina di Turismo i mas, kual a bira lugánan popular i turístiko awendia. Tambe a
inkluí nos komunidat lokal i tambe nos turistanan. Mas importante ta, ku TCB a presentá su
representatenan kende ta e mekanismo di maneho pa añanan largu i tambe di awe.
Ku e video aki nos ke honra e pioneronan di nos sektor turístiko, kende a hasi esaki posibel i a
habri nos wowonan pa oportunidatnan nobo. Pabo lansa, tin bes mester para ketu i regresá na
e orígen. Nos ta gradisido pa kaminda nos ta awe, pero ku un wowo skèrpi riba futuro.
TCB ke gradisí tur partnernan i nos komunidat (lokal) kende a kere den nos tur e añanan i ku a
sostené kaminda tabata mester. Awor aki ta ora pa visualisá i manifestá e asombroso dianan
binidero. E biahe ta kontinuá i nos tambe.


text:
Recientemente Arubaanse Voetbal Bond (AVB) a anuncia cu hunto cu Fundacion Lotto pa Deporte a yega na acuerdo p manda nos ekipo campeon di Division di Honor 2016-17, esta Coca Cola-Naciona pa representa Aruba den Copa ABC cu ta tuma luga e fin di siman aki na Boneiro.
E federacionnan di futbol di e tres islanan ta deliberando pa basta tempo caba pa rebiba e custumber di añanan 60 caba, esta e Copa Antiano cu despues a bira Copa ABC.
E ekiponan di RKSV Centro Dominguito di Corsou, SV Real Rincon di Boneiro y Coca Cola Nacional di Aruba hunto cu un ekipo mas di Boneiro lo hunga den e torneo.
Pa St. Fundacion Lotto pa Deporte, e vision no ta solamente pa promove deporte, pero tambe union entre e pueblonan di Aruba, Boneiro y Corsou, siendo rumannan den Reino Hulandes. E intencion ta pa di e forma aki crece deportivamente den region pa despues sali como un ekipo mas solido pa enfrenta otro ekiponan den nos region.
Di parti Lotto pa Deporte ta desea e ekipo di Coca Cola Nacional tur clase di exito den e Copa ABC 2017 na Boneiro. Y na e fanaticonan….sigui cumpra Lotto, sigui aporta na deporte di nos isla.


text:
BRUSSEL – Gezaghebber Edison Rijna a representá Boneiru durante e ‘International Solidarity Conference on the Venezuela Refugee and Migrant Crisis – Konferensia Internashonal di Solidaridat tokante Krísis di Refugiadonan i Migrantenan di Venezuela ku a tuma lugá riba djaluna i djamars na Brussel. Gezaghebber tabata presente riba invitashon di Federica Mogherini, e Representante haltu di Union Oropeo pa Asuntunan Eksterior i Maneho di Siguridat i alabes vise presidente di Komishon Oropeo. E konferensia ku tabatin komo meta ‘Together4Venezuelans – Huntu pa Venezolanonan tabata un inisiativa konhunto di Union Oropeo, e Organisashon di Nashonnan Uní pa Refugiadonan UNHCR i e Organisashon Internashonal pa Migrashon IOM. Tur pais den region rònt di Venezuela a manda un delegashon Brussel.
Solidaridat
Sentral tabata e impakto di e krísis na Venezuela riba komunidat i ekonomia di e paisnan i islanan den region i e sufrimentu humanitario bou di venezolanonan, tantu esunnan ku a bandoná nan pais (segun balotashon nan ta 4,3 mion) i esunnan ku a keda tras. ‘Manera e palabra solidaridat den e título di e konferensia ta indiká, e preokupashonnan na promé luga ta regardá e situashon penoso den nos pais bisiña. Segun e último sifranan di Nashonnan Uní 94% di poblashon venezolano ta biba den pobresa di kua 60% asta den pobresa ekstremo, segun gezaghebber Rijna. Segun organisashonnan internashonal e preshon pa bandoná e pais solamente ta oumentá tanten ku outoridatnan na Caracas no koperá pa laga ayudo humanitario masal drenta.
Prepará
‘Diariamente nos islanan ABC ta keda konfrontá ku e konsekuensianan. E impakto riba komunidat i ekonomia boneriano ta ménos grandi ku na Kòrsou i Aruba, pero nos mester keda alerta i ta prepará pa diferente senario. Pa e motibu ei den palabrashon ku ministerio di Hustisia i Siguridat nos a formulá un plan di emergensia.’ Segun Rijna ta hopi bon ku Union Oropeo, e Organisashon di Nashonnan Uní pa Refugiadonan UNHCR i e Organisashon Internashonal pa Migrashon IOM a tuma e inisiativa pa yama tur pais enbolbí huntu i hasi un yamada riba mundu pa yuda un kontinente den nesesidat, manera Mogherini a hasi: ‘Amérika Latino i region karibense ta keda konfrontá ku probablemente e fluho mas grandi di personanan ku a hui di nan pais den historia moderno. Nos mester sòru ku henter mundu ta mobilisá ora un kontinente ta den estado di emergensia.’ Djamars anochi Rijna a terminá su bishita na Hulanda Oropeo i djárason e ta regresá Boneiru.
GEZAGHEBBER RIJNA VERTEGENWOORDIGT BONAIRE OP INTERNATIONALE VENEZUELA-CONFERENTIE IN BRUSSEL
BRUSSEL – Gezaghebber Edison Rijna heeft Bonaire vertegenwoordigd tijdens de ‘International Solidarity Conference on the Venezuela Refugee and Migrant Crisis’ die maandag en dinsdag in Brussel is gehouden.
De gezaghebber was daar aanwezig op uitnodiging van Federica Mogherini, de hoge Vertegenwoordiger van de Europese Unie voor Buitenlandse Zaken en Veiligheidsbeleid, tevens vicevoorzitter van de Europese Commissie. De conferentie met als motto ‘Together4Venezuelans’ was een gezamenlijk initiatief van de EU, de VN-Vluchtelingenorganisatie UNHCR en de Internationale Organisatie voor Migratie IOM. Alle landen in de regio rond Venezuela hadden een afvaardiging naar Brussel gestuurd.
Solidariteit
Centraal stonden de impact van de crisis in Venezuela op de samenleving en economie van de (ei)landen in de regio en de humanitaire nood onder de Venezolanen, zowel die hun land hebben verlaten (naar schatting zijn dat er 4,3 miljoen) en degenen die zijn achtergebleven.
,,Zoals het woord solidariteit in de titel van de conferentie aangeeft gaan de zorgen allereerst uit naar de schrijnende situatie in ons buurland. Volgens de jongste cijfers van de VN leeft 94 procent van de Venezolaanse bevolking in armoede waarvan 60 procent zelfs in extreme armoede”, aldus gezaghebber Rijna. De druk om het land te verlaten neemt volgens internationale organisaties alleen maar toen zolang de autoriteiten in Caracas niet meewerken aan het toelaten van massale humanitaire hulp.
Voorbereid
,,De ABC-eilanden worden dagelijks geconfronteerd met de gevolgen. De impact op de Bonairiaanse samenleving en economie is minder groot dan op Curaçao en Aruba, maar we moeten wel alert blijven en voorbereid zijn op verschillende scenario’s. Daarom is in samenspraak met het ministerie van Justitie en Veiligheid een noodplan opgesteld.”
Rijna noemt het een goede zaak dat de EU, UNHCR en IOM het initiatief hebben genomen alle betrokken landen bijeen te roepen en een oproep te doen aan de wereld om een continent in nood te helpen, zoals Mogherini deed: ,,Latijns-Amerika en het Caribisch gebied worden geconfronteerd met wat waarschijnlijk de grootste stroom ontheemden in de moderne geschiedenis. We moeten ervoor zorgen dat de hele wereld wordt gemobiliseerd als een continent in nood is.”
Rijna sluit zijn werkbezoek aan Europees Nederland dinsdagavond af en keert woensdag terug naar Bonaire.


text:
KIKO NOS TA HASI
MERKADEO RIBA INSTAGRAM
Di kampaña fuerte te na e influencer-nan mas grandi, riba Instagram e kos ta. E plataforma aki entretantu tin hopi influensia serka tur sorto di grupo di interes i a bira indespensabel den un strategía fuerte riba ret. Banda di esaki, Instagram kisas ta e plataforma mas atraktivo eksistente riba ret sosial, partikularmente dor di e formatonan di kontenido bunita ku e plataforma ta ofresé.
Sinembargo kreamentu di kampaña fuerte riba Instagram ta keda un reto. Por ehèmpel, kon bo ta aktivá Stories i ki posishon Instagram tin den bo trèktu di benta? SocialMediaBros ta yudabu krea un strategia efektivo pa Instagram.
Visibilidat
Resaltá den e multitut
Mek dirigí - targeting
Alkansá gruponan di interes spesífiko
Konta e kuenta di bo marka
Dun’e kuenta un toke personal
Basá riba resultado
Logra bo ophetivonan
Pakiko merkadeá riba Instagram?
Instagram groeit hard en is hét middel om jonge doelgroepen (millenials en generation Z) te bereiken. Maar ook oudere leeftijdsgroepen zijn hier tegenwoordig steeds actiever. Als je via Instagram adverteert maak je gebruik van het Facebook advertentiebeheer, waardoor je toegang hebt tot oneindig veel targeting mogelijkheden. Ku Instagram i Instagram Stories bo ta konta un kuenta visual.
Pa medio di nos eksperiensia di hopi aña praktikando pa tur sorto di kliente den tur tipo di sektor, nos ta disponé di hopi konosementu i kasonan relevante.
Bo ta kurioso pa sa si merkadeo riba Instagram tin balor agregá den bo strategia di merkadeo? Tuma kontakto libremente ku nos pa un sita di konseho sin niun obligashon.
Pa kua ophetivonan merkadeá riba Instagram ta ideal?
Instagram ta e identidat vsiual di bó organisashon i ta konta e kuenta di bo marka.
Ta uza Instagram usualmente upperfunnel kier men den e fase di awareness di bo kampaña. Sinembargo ta bini aserka kada bes mas tools dirigí riba conversion, manera Instagram Shopping i lead ads. Por pone Instagram ads tantu riba e timeline komo den e Instagram stories . Posibel ophetivonan pa un kampaña ta:
Logra ku bo marka ta bira mas konosí òf logra engagement, dirigí mas tráfiko na bo wèpsait, alkansá bo grupo(nan) di interes, generá mas app downloads, skor leads, logra conversions/benta.
LES #1 HOPI TEKSTO NÒ, PASOBRA
Bo ta konta kuenta visual
Kontenido visual ta hot. Hende no tin tempu mas pa lesa lapi largu di teksto, pero ke mira mesora di kiko ta trata i ki ganashi tin pa nan. Imágennan ku ta kaptura atenshon i video di bon kalidat ta hunga un papel importante den esaki.
Kon nos ta bai hasi'é?
Bo kampaña live den 4 stap
Nada no ta mas importante ku un strategia di kampaña fuerte. Atrabes di un kombersashon di intake nos ta saka afó kiko bo ke logra ku social media, krea un plan na midí i drenta den akshon mesora pa bo.
Kiko ábo ke logra ku
social media? Atrabes di un kombersashon di intake òf yenando e formulario online, nos ta haña sa na unda den e proseso bo ta aworaki i kiko bo ambishonnan ta ku
social media.
Stap 1
Intake
Stap 2
Fiha
strategia
Nos ta desaroyá un strategia, basá riba e último trend-nan i ku ta aliñá perfektamente ku bo marka òf organisashon.
Stap 3
Kreashon
di kontenido
Un millennial ta konsumí mas o menos 200 imágen pa dia. P’esei ta importante pa nos resaltá den e multitut. Nos ta editá imágennan eksistente, duna konseho, òf tuma e parti di kreashon kompletu pa nos kuenta.
Ku konosementu di mas ku 10 online marketeer, nos ta krea i optimalisá kampañanan di social media diariamente, ku ta pas presis serka bo marka òf organisashon.
Stap 4
Live!
LES #2 LUBIDÁ DESKTOP, PASOBRA


text:
Saliña—Djasabra 21 di Novèmber próksimo ta e gran dia di e kampaña “Great Day”2020. Esaki ta un kampaña lansá pa McDonald’s Kòrsou, tur fondo rekoudá dor di benta di e famoso ”Big Mac” lo wòrdu duná na Funditut i Ronald McDonald House Charities Curaçao.
Skalo– Pa redusí e impakto finansiero direkto di e krísis di Corona vírùs riba empresa i konsumidó individual, na mart di e aña akí, Centrale Bank van Curaçao en Sint Maarten (CBCS) a duna pèrmit pa e bankonan komersial ofresé nan klientenan moratorio di pago pa un periodo di tres pa seis luna.
WILLEMSTAD,—-Di informashon risibí ta bisa ku, tin algun moveshon hopi importante ta tumando lugá tras di kortina den direktiva di A.M.A.K. Ku ta para pa Asosashon Artista Músiko di Kòrsou. T’asina ku Vigilante Farándula a keda poné na altura ku, pa den futuro Festival di Tumba, lo bai tin solamente 1 Mc. No ta un […]
WILLEMSTAD,—-Vigilante Farándula a tuma nota di presensia, di e kantante den género di Gospel Junior Anzola na Kòrsou. Esaki sin duda hala hopi atenshon, paso den e temporada aki ta hopi difísil pa artistanan, ta di bishita aki ta na Kòrsou. Pasó no ta un sekreto ku den e temporada aki, sigur e kantante menshoná […]
Parera– Selikor ta partisipá ku e kompania ta eksperensiando algun retraso den su skema di rekohé shushi di kas i shushi gròf. Personal di Selikor ta hasiendo su máksimo esfuerso pa aliviá e situashon akí den un tèrmino di tempu kòrtiko.
Punda– Awe mainta dr. Izzy Gerstenbluth a konfirmá e di 3 morto pa Covid 19. Esaki durante e rueda di prensa mainta.
Montaña–Botika Montaña Nobo huntu ku un sentro médiko ta habri su portanan. Esaki ta un invershon den tempunan difísil; pero tambe ku un bista pa futuro. Esaki ta presisamente e motibu tras di e eskoho pa un edifisio moderno ku un sentro médiko.
Punda– Nashonnan Uní a proklamá 3 di dezèmber komo dia Internashonal di personanan ku un desabilidat. Na Kòrsou mes tin mas ku 10mil hende ta biba ku un òf mas desabilidat. Sea ku ta via un aksidente, malesa òf di nasementu. Entre nan tin diferente persona ku apesar di su sirkunstansia tòg a sali pa dilanti i ku tin un bida felis i kompletu.
Saliña– McDonald’s Kòrsou ta klá pa e edishon di e kampaña “Great Day” 2020. Riba djasabra, 21 di novèmber tur fondo rekoudá dor di benta di e famoso Big Mac lo wòrdu duná na Funditut i Ronald McDonald House Charities Curaçao.
Willemstad— For di e promé instante tur instansha gubernamental pa ta mas eksakto e departamentunan di Hustisia a keda straño kon ta kue un investigashon di tal magnitut esta esun di ladronisia di 600 kilo hink’é den man di landsrecherche.


text:
AMSTERDAM – Reino ta manera un tipo di matrimonio fòrsá i e partnernan no ta konfia otro. Espesialmente e último parti di e ponensha aki ta un dolo grandi ku mester trata komo promé den e debate.
E debate di djabièrnè ta e parti final di e Mishon di Komersio ku den e dianan anterior a tene na Amsterdam pa Reino i Merka Latino. Un kos e polítikonan presente i e komersiantenan di tantu Hulanda komo e partinan karibense di Reino ta di akuerdo kuné: e partnernan den Reino apénas ta konfia otro i ta pa motibu di esaki ta surgi konflikto kada bia ku ta bai hopi leu.
E intenshon tabata espesialmente pa e biaha aki no papia tokante tur sorto di lei i areglo di disputa, sino tokante e manera ku e partnernan ta anda ku otro. Durante e debate a reflehá riba e diferenshanan kultural entre Hulanda i e islanan.
“Si bo bisa ‘mi ke gana konfiansa’e promé paso ta rekonosé ku e hendenan ei riba e isla por”, e komersiante Jack Schoonevelt ku ta traha hopi na Boneiru ta reakshoná. E ta dirigí palabra na e polítikonan i ámtenarnan di Den Haag. “Nan tin hopi boluntat, pero nan no ta haña un chèns. Si boso sigui na e manera ku kos ta bai awor seka kada proyekto di konstrukshon nobo, ta un kaso pèrdí.”
André Bosman (VVD) ta rekonosé ku na Hulanda ta hasi muchu tiki pa konosementu i posishon pa e islanan, pero na mes momentu ta kritiká e ‘demonisashon’ di polítiko hulandes riba e islanan. “Riba e islanan mi nòmber i di esnan ku ta anda ku mi ta igual na traidó di patria. Riba Facebook nan ta yama mi un rasista, miéntras ku esaki no ta bèrdè. Mi ta puntra mi mes: ta kiko prensa i polítika ta konta riba e islanan?”
Un paso atras
E solushon ta bini djis promé ku lunch; den futuro kombersá bon ku otro promé, saboriando algun serbes, i despues mésora trata e problemanan ku tin ku otro na un manera profeshonal. Tambe e polítikonan di e diferente partinan di Reino mester tene ménos distansha di otro: whatsapp ku otro i puntra otro kiko ta kiko, ta Bosman su konseho.
Awor ta warda un rapòrt importante ku un komishon di evaluashon ta saka na òktober tokante e konsekuenshanan di 10-10-10. Ku esaki Tweede Kamer lo kuminsa traha pa eventualmente revisa areglonan ku islanan BES.
Outor John Samson


text:
E recursonan lo yuda PAHO pa apoya e paisnan y territorionan Americano, actualmente e epicentro mundial di e pandemia.
Washington, DC, 1 d1 juli di 2020 (PAHO) – Pan American Health Organization ta buscando movilisa recursonan nobo pa su trabao den e pandemia COVID-19 den e Americas cu un portal on line nobo unda por haci donacionnan directamente den e Fondo di respuesta di PAHO COVID-19.
E Region di e Americas ta actualmente e epicentro di e pandemia COVID-19, cu awor a extende na e 54 paisnan y territorionan di e hemisferio, cu 5,2 miyon di casonan y casi 250,000 morto reporta te cu awor. PAHO ta trahando constantemente 24 ora cu e paisnan y territorionan Americano pa responde e crisis di salud aki.
E pagina DUNA AWOR ta permiti e miembronan publico contribui directamente na Fondo di Respuesta COVID-19 di PAHO.
E donacionnan na e Fondo lo ser utilisa pa:
• Proporciona suministro esencial, inclui equipo di proteccion personal, na e trahador di salud den frontline.
• Detecta, monitorea y ralentiza e propagacion di COVID-19 apoyando e vigilancia, e pruebanan, e rastreo di contactonan y e capacidad di laboratorio na paisnan y territorionan.
• Yuda e paisnan y territorionan pa prepara nan sistemanan di salud pa enfrenta e rapido aumento y resurgimiento di e casonan di COVID-19 mientras nan mantene otro servicionan di salud esencial.
• Comparti e ultimo conocimientonan cientificos, datonan epidemiologico y orientacion tecnico cu gobiernonan, profesionalnan di salud y comunidadnan pa guia e accionnan de salud publico.
• Apoya e investigacionnan y facilita e participacion di e paisnan den secuenciacion di e genoma y e pruebanan clinico di medicamentonan nobo.
E movilizacion di e recursonan ta un parti clave den e respuesta na e pandemia di COVID-19. Den maart di 2020, PAHO a lanza un yamada inicial di US $ 95 miyon pa apoya y amplia e esfuerzonan di preparacion y e respuesta di e salud publico den America Latina y Caribe te augustus di 2020. Sin embargo, awor ta estima cu mester US $ 200 miyon pa apoya e preparacion ante un pandemia. y respuesta for di february te december di 2020. Te cu awor, PAHO a ricibi 66,6 miyon di dollar den contribucionnan di donantenan y compromisonan firme.
Desde cu COVID-19 a yega na e Americas, e equiponan di emergencia regional y nacional di PAHO a brinda apoyo directo na e ministerionan di salud y otro lidernan nacional den areanan clave di salud publico. El apoyo specifico aki ta centra den e coordinacion den e paisnan, e comunicacion di riesgonan y e participacion di e comunidad, e vigilancia y e respuesta rapido, e puntonan di entrada, e capacidad di laboratorio, e prevencion y e control di infeccionnan, e maneho clinico, e logistica, e mantenimiento di servicionan di salud esencial y e investigacion y e desarroyo.
E trabao tecnico di PAHO den e relacion cu e pandemia COVID-19 ta inclui e colaboracion cu paisnan y territorionan pa organiza nan sistema di salud pa asina por enfrenta e aumento rapido di casonan; adkiri equiponan y suministronan, equiponan di proteccion personal inclui y cu kitnan di prueba; desarroya e implementa medidanan di prevencion di salud publico; aplica e ultimo protocolnan basa den evidencia pa e tratamento di pacientenan cu COVID-19; fortalece e pruebanan di laboratorio, e diagnostico y e vigilancia pa detecta, rastrea y ralentiza mihor e propagacion di COVID-19; y ta al tanto di e desarroyonan cientifico nobo y participa den investigacionnan importante over di COVID-19.


text: Diahuebs atardi a drenta informe di un accidente cu hende herida riba e caminda panort di rotonde Jaburibari, mesora a dirigi polis na e sitio. Na yegada di e patruya a bin encontra un dama sin ningun documento ta splika cu e tabata tow un quadracer y bahando e seroe esaki no a break y a swing den banda bloter cu un persona riba dje y esaki a causa cu e auto a spin tambe. E persona herida no por a warda pa ambulans y a bay cu auto particular hospital. Polis a sera e caminda temporario pa por a tira santo riba e azeta cu a basha for di e quadracer. Donjo di e vehiculo a aparece pero e auto no tini papelnan na ordo. Polis a duna e donjo chance di hiba e vehiculo su cas pa evita esaki wordo confisca ya cu su documentonan no ta na ordo.


text:
Minister di Ekonomia Steven Martina huntu ku Minister di Finansa Sr. Gijsbertha a deliberá ku e direktiva di CHATA riba e topiko kon por kobra “logeerbelasting” i OB di un manera mas efisiente i efikas
Awe mainta, djabièrne, 11 di ougùstùs 2017, Minister di Ekonomia Steven Martina huntu ku Minister di Finansa Sr. Gijsbertha a deliberá ku e direktiva di CHATA riba e topiko kon por kobra “logeerbelasting” i OB di un manera mas efisiente i efikas pa tur hende i instansha ku ta ofresé hospedahe na turistanan. A palabrá ku lo bai instalá un komishon miksto pa studia e topiko aki mas a fondo i bin ku rekomedashonnan pa e dos ministerionan.


text: Djabièrne 8 di òktober 2021 Presidente di Komishon Permanente pa Komersio Internashonal i Relashonnan Ekonómiko Internashonal, Sr. Caryl Monte, durante di un momentu seremonial a hasi entrega di e asina yamá Memorandum of Foreign Trade Regime Curaçao (MFTR) na Minister di Desaroyo Ekonómiko. A entregá e dokumento aki na ougùstùs último na World Trade Organization (WTO) den kuadro di akseso di Kòrsou komo miembro independiente den e organisashon aki. E MFTR ta produkto di un tim di profeshonalnan lokal di MEO, Douane i tambe ekspèrtonan riba e tereno di Komersio Internashonal i Ekonomia di paden i pafó di Gobièrnu ku a kontribuí na e kontenido bou di guia di sr. Monte. E dokumento ta duna un deskripshon amplio di Kòrsou su maneho i legislashon, komo pais outónomo, riba tur area ku ta regardá komersio (internashonal) den produkto, servisio i propiedat intelektual. Paisnan miembro di WTO lo indiká a base di e MFTR na unda nos mester adaptá, tene kuenta i ta mas skerpi of tin ku renobá maneho o lei pa asina garantisá ku komèrsio ta transparente, hustu, étiko i balansá, esta e asina yamá level playing field.


text:
KRALENDIJK – E nesesidat di Bonerianonan ku un entrada abou ta grandi speshal durante e dianan di fiesta. Nan tambe ke algu èkstra òf selebrá kambio di aña festivo.
Den e pakete di kuminda di Adra Food Pantry no tin un ham di Pasku, pandushi di Pasku, ayaka òf olibòl. No opstante di esei tòg esnan di ménos rekurso ta aliviá ku loke nan haña.
Komestibel
Ta e delaster djaweps promé ku Pasku. Ku pasenshi e Bonerianonan den e rei na entrada di Adra Food Pantry ta skùif bai dilanti. Nan tin den nan man dos te tres tas di kompra bashí. Nan ta warda riba nan pakete di kuminda ku produktonan básiko i un porshon di bèrdura. Te dilanti tin e kratnan yená ku komestibel. Por ehèmpel aros, funchi, cornflakes, djus, lechi, pure di batata, pindakas òf djèm.
E penshonado Mario Martis (69) di Antriol ta sinta warda ku pasenshi pa e trahadónan di Adra Food Pantry kaba kontrolá su datonan. E no ta sigur ainda ku e ta bin na remarke pa un pakete di kuminda. Despues ku el a haña lus bèrdè el a bai buska su sakunan di kompra na kas. Anke e no ta haña kosnan èkstra pa e dianan di fiesta, ku alegria e ta paketá su produktonan hinka den tas. “Mi ta un persona simple. E plaka ku mi ta haña no ta sufisiente. Bida ta duru. Imaginabo, un bleki di sòpi di berdura ta kosta kasi sinku dòler. Mi no por pag’é, sino mi no por kome mayan. Loke mi ta haña awor ta mas ku wèlkòm.”
Oumentu
Edward Sedney ta sekretario di Adra Food Pantry i ta soru pa kordinashon i e banko di data. E ta mira un oumentu di e kantidat di hende ku ta bin tuma un pakete di kuminda. Na yanüari e kantidat tabata 92, febrüari 124 i na òktober el a subi te 162. “E situashon soshal-ekonómiko no ta bira mihó. Pobresa ta krese. Nos ta ripará esei na e kompranan den supermerkado. Un hende ku solamente un ònderstant òf penshun no ta lokra ku e plaka ei.”
No solamente hende ku ònderstant i penshun só ta akudí na Adra. Sedney ta konta di hende ku tin trabou, pero nan entrada ta bou dje sueldo mínimo. E partimentu di pakete di kuminda ta outimatisá. Reim dies organisashon òf instansha ta manda hende ku ménos rekurso pa tuma un pakete. Pa luna Adra Food Pantry ta repartí por medio 180 pakete. Gobièrnu ta finansiá 150 i Adra mes ta kubri gastu di trinta. Esnan di ménos rekurso ta haña tres luna largu un pakete. Despues nan ta Sali for di e sistema pa otro hende haña un burt.
Humanitario
Adra ta para pa Adventist Development Relief Agency ku ta un organisashon mundial humanitario di Atventista di Shete Dia. Nan ta yuda esnan di ménos rekurso ku ta haña ayudo di kuminda, pa nan yuda nan mes. Aparte di e pakete di kuminda nan ta siña manehá e tiki sèn ku nan tin i tambe sigui kurso di kushinamentu i di kose. Tambe tin kurso di terapia di famia. Sedney: “Nos no ta duna solamente e piska, pero nos ta siña nan piska tambe.”
Outor Belkis Osepa


text:
Tradicionalmente MEP durante campaña ta tene su parada di auto riba e diadomingo promer cu eleccion y esaki tabata e caso tambe dia 24 di april 1983, esta un dia manera awe 32 aña pasa. E parada manera custumber a pasa den tur bario di Aruba, caminda e hendenan tabata para canto di caminda cu bandera saludando e fila. Pueblo tabata contento y Betico Croes tabata para manera custumber riba e jeep di su ruman Aiky Croes. Na final di e parada, na yegada di veld di Winston, polisnan tabata manda e jeep subi e veld locual a sosode tambe. Na e momento ey un van di polis a core pasa banda di e veld pa blokia e pasada. Un polis (polis Libier) a baha cu pistool den man y ora cu Betico a puntr’e kico ta su intencion, dos tiro tabata e contesta : Uno di advertencia y e otro a traspasa e curpa di Betico y ta perfora su pancreas y su intestinonan. Esnan cu a acompaña Betico den e jeep a lant’e for di suela sin conocemento y a hib’e hospital.
Como cu e parada tabata para, masha poco hende a presencia e tiramento aki.Ora cu mas y mas hende tabata yegando e sitio, e multitud a cuminsa lanta contra e polisnan.
Conmocion den pueblo
Mientras tanto e atencion a cuminsa cambia den preocupacion pa e estado di Betico y e multitud di hende a cuminsa dirigi nan mes pa hospital. E pueblo tabata conmovi pa loke a sosode cu su lider. Un tension grandi tabata reina y e situacion tabata explosivo. Nos pueblo sinembargo a demostra un civismo enorme y no a comete actonan di destruccion. Alavez tur actividad politico a ser para. Un alivio grandi a pasa den pueblo ora cu Betico a papia for di hospital na television, pidiendo su pueblo trankilidad y pa bay vota su diabierna siguiente. Despues di algun dia Betico su situacion a empeora y el a wordo transporta pa Jackson Memorial Hospital na Miami. Na Miami poco poco Betico a recupera di e herida di bala y dia 26 di augustus 1983 el a bolbe su isla natal, sano y salvo pa continua cu su lucha pa Aruba su libertad. Esaki en corto ta parti di e tragedia lamentabel cu a sosode 32 aña pasa.
E lucha ta sigui
Pues laga e dia di awe – dia riba cual gobierno di Aruba ta bay ricibi for di Gobierno di Reino su di dos KB (Algemene Maatregel van Rijksbestuur) y cu tin como consecuencia cu nos pais ta perde su autonomia financiero – ta un dia di reflexion pa henter comunidad realisa cuanto sacrificio, sodor, lagrima y te hasta sanger a wordo derama door di nos Libertador pa nos ta un pais autonomo den Reino Hulandes y cu pa awe e logro di Status Aparte ta wordo desperdicia door di politiconan iresponsabel di AVP cu no a sa di balora y aprecia e trabaonan inmenso di nos Libertador. Alavez laga riba e dia di awe nos no lubida e palabranan inmortal y historico di Betico Croes: “Si mi cay na caminda, gara e bandera Arubano y sigui lucha pa conserva y preserva nos libertad”.


text:
Siere di tienda
Empresarionan mester tene kuenta ku e oranan di sera stipulá. E oranan di sera ta reglá den Lei Siere di Tienda BES stb. 443 (Wet winkelsluiting BES). Pa establesimentunan di bibida i hóreka tin diferente ora di sera na vigor dependiente di e tipo di establesimentu di hóreka. Por optené dispensashon dentro di e posibilidatnan di lei. Por hasi petishon pa dispensashon na Direktorado di Planifikashon di Desaroyo. Banda di den Lei Siere di Tienda BES stb. 443 (Wet winkelsluiting BES) ta regla oranan di sera i dispensashonnan pa ora di sera mas lat via:
- Dekreto insular konteniendo medidanan general di 3 di sèptèmber 2004, no. 14 (A.B. 2004, no.25):
- E dekreto aki ta regla ku tiendanan por ta habrí di 09:00 te 20:00 or ku eksepshon di riba Bièrnè Santu, Promé Dia di Pasku di Resurekshon i Promé dia di Pasku di Nasementu.
- E dekreto aki ta regla ku tiendanan por ta habrí di 09:00 te 20:00 or ku eksepshon di riba Bièrnè Santu, Promé Dia di Pasku di Resurekshon i Promé dia di Pasku di Nasementu.
- Dekreto insular konteniendo medidanan general di 12 di desèmber 2008, no. 49 (A.B. 2008, no 32):
- E dekreto aki ta regla oranan di sera mas lat, tambe durante 5 di desèmber te ku 16 di desèmber.


text:
asamblea general
-
News
Prome biaha den historia asmablea virtual a tuma lugar
Presidente di COA, Roy Mezas a elabora riba e Asamblea di Comite Olimpico. Pa prome biaha den historia e asamblea…Read More »
-
News
Asamblea General 2019
Durante Asamblea General Federacion miembro a aproba Plan di maneho y presupuesto 2020 di Comite Olimpico Arubano Recientemente Comite Olimpico…Read More »
-
News
Presidente Roy Mezas ta elabora riba diferente puntonan
Roy Mezas, presidente di COA ta satisfecho pa mira e record di atendencia den e Asamblea General. Comite Olimpico Arubano…Read More »
-
News
Edwin Roos Presupuesto 2020
Tesorero di Comite Olimpico Arubano Sr. Edwin Roos a presenta durante e Asamblea General di diaranson ultimo e presupuesto 2020.…Read More »
-
News
Comite Olimpico Arubano a presenta nan relato anual 2018
Dos biaha pa aña e federacionnan deportivo miembro di Comite Olimpico Arubano ta reuni den loke ta e Asamblea General.…Read More »
-
News
Presupuesto 2019 aproba
Federacionnan miembro a aproba e Plan di maneho y Presupuesto 2019 di Comite Olimpico Arubano Dialuna anochi Comite Olimpico Arubano…Read More »
-
Tokyo2020
Asamble General di NOC na Tokyo
Prome Minister di Japon, Shinzo Abe, presente na inauguracion di e Asamblea General di e Association of National Olympic Committees…Read More »


text:
Awe luna di October ta haci su entrada. Un luna dedica na e miembronan di comunidad, conoci como adulto mayor.
E hecho cu mas y mas mundo ta papia di “adulto mayor” ora e ta papia di e grupo cu edad avansa den comunidad, ta duna prueba di e cambionan cu a presenta nan mes den comunidad pa loke ta trata e gruponan di edad.
Cambionan significarivo, cu ta exigi adaptacion di maneho mundial den asunto di e parti creciente di comunidad mundial cu ta alcansa un edad halto y cu edad no ta impedi pa keda activo y hasta independiente.
Pa DIARIO e asulto mayor ta ocupa un lugar sumamente importante. Mas cu cuarenta aña pasa, e personanan cu awe ta adulto mayor, tabata adulto y hunto cu hobennan di e tempo tabata lucha pa un Aruba autonomo pa e Arubiano.
Den e tempo aki, autonomia tabata tin un sentido real pa e comunidad Arubano cu a lucha pa reconocemento di e Arubiano, cu su propio Papiamento, su propio cultura, su propio pakete di interes nacional cu un participacion den Reino y na mundo, cu tabata confirma Aruba como un Pueblo.
E lucha di Status Aparte tabata mas cu un lucha pa cambio estatal pa e comunidad cu tabata tin necesidad pa comunica na su idioma, a base di su ortografia, su moral.
E adulto mayor di awe, hunto cu e grupo di edad medio cu a alcansa 40 aña, ta directamente conecta na e fundacion di DIARIO dor di Jossy Mehsen Mansur, e Arubiano y pionero, fundador di DIARIO.
Den DIARIO ta topa cu e historia di e lucha di e prome ciudadanonan di e pais Aruba, di cual e grupo di adulto mayor, ta forma un parti importante.
Hunto nos a lucha pa sigui cana den un tempo di progreso y adelanto di un mundo cu tabata desaroya cu velocidad halto y den cual edad di hende a sigui subi y cambio grandi a introduci su mes den e edad cu hende ta alcansa y e forma cu hende ta alcansa un edad mas halto.
Hunto cu DIARIO, adultonan mayor mester a tuma nota di cambionan mundial na cual mester a adapta.
E cambio di mas importante sigur ta e forma cu e adulto mayor por sigui biba na forma independiente na edadnan mas halto, por sigui participa activamente na su comunidad y ta keda parti activo di un mundo cu cambio grandi.
Adultonan mayor ta un generacion di luchador, di inspiracion pa perseverancia cu Aruba mester na e momentonan crucial cu mundo mester di recuperacion.
DIARIO ta uno cu e lucha di adulto mayor pa reconocemento di e realidadnan nobo di comunidad, den cual e adulto mayor mester ocupa e lugar cu e merece como constructor di un pais nobo.
E adulto mayor ta prueba di e capacidad y talento di e Arubiano, pa haci y logra loke ta parce imposibel y asina habri caminda pa un futuro, cu mester tin un lugar special pa e constructornan y e prome generacion di ciudadanonan di e pais Aruba cu a habri porta pa e stop di papia di 60+ pero cuminsa papia di un comunidad caminda ya bida no ta cuminsa na 40 pero na 60.


text:
Oranjestad-Minister Otmar Oduber ta bou di cuestionamento serio pa loke ta trata e caso di Bushiri, pasobra el’a permiti su amigonan famia di ex lider di AVP Tico Croes haya e proyecto na 2012, pa NAN desaroya e proyecto, sin cu nan lo ta cumpli cu tur requisito.
Di acuerdo cu maneho di gobierno, un persona of grupo di hende cu haya un proyecto no ta wordo permiti pa bende e proyecto aki na otronan, pasobra no ta e intencion cu riba lomba di pueblo nan ta bai gana miyones. pasobra si ta pa bende e proyecto na otro hende, anto Gobierno mes por a hasi esey y genera mas entrada pa Gobierno mes.
Pero esey ta hustamente locual e documentonan cu a yega den nos brievenbus a demostra: e grupo di famia di Tico Croes, ex lider di AVP a bende e sharesnan den e proyecto ya dos anja pasa caba, siendo cu esey no ta permiti!
Ora cu Otmar Oduber a wordo cuestiona varios siman atras, y especialmente ultimo simannan pa parlamentario Dangui Oduber, e minister a scohe pa keda keto. Y awor porfin ela haya curashi, pero a bisa: nan no ta bendi, abo bin prueba otro. Otmar Odubher ta lubida cu Dangui Oduber a produsi prueba p’e cu documento den man, pues awor e bala ta den scochi di Otmar Oduber pa contesta riba esey. Cana rond ta reta otro hende no ta yudabo.
Pa colmo e UNICO defensa cu e por bin cun’e ta un articulo baho, nivel di redashi, “E gate di mas grandi cu pueblo conoce ta e crater den partido MEP”, anto den e articulo e ta referi na cosnan cu a pasa entre 10 pa 30 anja pasa, cu politiconan cu no ta ni den politica mas.
Mihor Otmar Oduber no habri e caha di pandora di pasado cu Caso Fondo Desaroyo San Nicolas, Interbank, etc., pasobra bo no por limpia bo imagen tirando lodo riba otro. Para manera un homber den bo sapato, y defende bo decisionnan, sino bo ta drenta historia, no solamente como “e tal Otmar”, sino tambe pa Strawberry-GATE, Arubus-GATE, Bushiri-GATE.


text:
Den oktober 1590 compania a haya sosten financiero den forma di Subisidio di Salario
e cu awor a brinda 215.3 miyon na yudansa
ORANJESTAD - Pa comercio y trahadornan por surpasa e crisis economico cu COVID19 ta trece cune, Gobierno di Aruba a bin ta ofrece yudansa den forma di Subsidio di Salario. Desde mei companianan cu ta bin na remarca pa e yudansa aki ta wordo notifica door di SVB y ta haya un plazo di tempo den cual mester aplica pa e yudansa aki pa asina por cubri un maximo di 60% di e salario di trahador. E meta di e yudansa financiero aki ta pa durante e crisis di COVID19 por conserva cupo di trabou na beneficio di Aruba su economia. Den luna di oktober 2020, un total di 1590 compania a haya Subsidio di Salario pa por cumpli cu e salario di 20877 trahador. E suma concerni ta 30.9 miyon florin.


text:
PARKLAND – E homber Nicolaz Cruz (21) awe mainta a admiti culpabilidad pa a tira 17 persona mata riba tereno di Marjory Stoneman Douglas High School na Parkland, Florida dia 14 di februari 2018. E ta algo inusual cu ta sosode, ora cu un persona admiti culpabildad na inicio di e caso. Esey ta pone e ora cu e caso no tin cu tuma lugar mas y ta djis pasa pa sentencia e persona. Huez Elizabeth Scherer repetidamente a puntra e homber y cada bez e tabata contesta cu e ta admiti. Su admission por resulta den castigo di prison di bida largo. Esaki ta considera e caso di tiroteo masivo mas serio na Merca, mas cu esun di Columbine High School unda cu 15 persona a resulta morto na 1999.
RIYADH – Saudi Arabia tin plan pa converti un Plataforma petrolero den un parke extremo aquatic grandi. Ta trata di un Plataforma di 150 mil meter cuadra cu lo inclui 3 hotel, 11 restaurant y multiple actividad acuatico manera montaña ruso actuatico, bungee jumping y mucho mas. No ta conoci ki tempo e proyecto lo ta completa, pero e lo ta staciona dilanti Saudi Arabia.
LONDON - Despues di 18 luna, durante cual e protocolnan relaciona na e lucha contra COVID-19 a haci dificil y hasta imposibel pa organisa eventonan “face to face”, e division di Caribbean Tourism Organization pa Europa y Reino Uni (CTO Chapter UK & Europe) tabata anfitrion di nan prome evento presencial riba dia 23 di september ultimo na Leonardo Hotel London City.
WASHINGTON – Ex secretario di estado Mericano Colin Powell (84) a fayece a consecuencia di complicacion di Covid19 dialuna mainta. E tabata un top oficial military cu a bira e prome secretario di estado pa bira secretario di estado di color, bou di presidente George W. Bush na 2001. Powell tabata completamente vacuna segun su famia.
LONDON – Un parlamentario Britanico David Amess (69) a fayece diabierna despues di a keda hinca varios biaha durante un bishita di trabou na Essex. Polis a bisa cu un homber di 25 aña a keda deteni, riba sospecho di a comete e asesinato. E parlamentario tabata atende cu su hendenan ora cu e la keda asesina. E tabata parlamentario for di 1983 y ta laga 5 yiu atras.
TEXAS – Un William Shatner (90) emocional, diaranson mainta a gradici Jeff Bezos pa e oportunidad di por a bay den espacio un rato den e cohete BlueOrigin. “Mi ta spera cu mi no ta perde e sentimento aki nunca” Shatner a bisa, brasando e biyonario doño di e compania cu a manda Shatner den espacio pa algun minuut. “Masha danki” e ex actor di e serie popular Star Trek a bisa finalmente.


text:
ORANJESTAD – Inspektornan hulandes ta bai sostené e inspekshonnan di aviashon na Kòrsou i Aruba temporariamente. E intervenshon aki ta ‘nesesario pa mantené e seguridat di aviashon na un nivel haltu’, sekretario di estado hulandes Sharon Dijksma ta bisa durante un bishita relámpago na Aruba.
E gobièrnunan di Kòrsou, Aruba i Hulanda a sera un akuerdo di koperashon pa esaki. Motibu ta e rapòrt ku e sekretario di estado ku ta responsabel pa infrastruktura a haña, despues ku e simannan ku a pasa inspektornan hulandes a bishitá e inspekshonnan di aviashon di Aruba i Kòrsou.
“Nan a bini ku un rapòrt masha krítiko, e fail di Kòrsou tabata mas krítiko ku esun di Aruba. E situashon na Kòrsou ta masha preokupante si ta trata di vigilansia di seguridat di aviashon i tambe e situashon na InselAir mes.”
E diferensha ta ku e inspekshon arubano a aktua, Dijksma ta bisa. “E avionnan di InselAir aktualmente no ta bula, ke men inspekshon aki ta hasi su trabou. Pasobra aparentemente nan a konstatá ku no tabata responsabel pa laga e avionnan ei bai laira.”
Riba e pregunta si e avionnan di InselAir na Kòrsou ku ainda ta bula si ta seif, awor ku a sali ku inspekshon ei ta faya, e ta bisa: “Mi no ta haña ku e supervishon di e avionnan ta sufisientemente bon i ku esei bo no por garantisá 100 porshento loke bo ke, esta ku bo ta hasi tur loke bo por pa laga tur kos ta mas seif posibel.”
Gobièrnu hulandes a saka un prohibishon pa bula pa ámtenar hulandes. Pero pa motibu di falta di informashon, Dijksma ta bisa, el a haña ku ‘ta bai muchu leu pa saka un prohibishon pa bula pa tur hende.’


text:
311A pisten dati den Filistijnsrudati ben e feti nanga den srudati fu Israel. Den srudati fu Israel ben abi fu lon gi den èn furu fu den kon lasi libi tapu a bergi Gilboa. 2Dan den Filistijnsrudati bigin go baka Saul nanga den boi fu en, èn den kon kiri den dri boi fu Saul: Yonatan, Abinadab nanga Malkisua. 3Baka dati den Filistijnsrudati ben abi Saul wawan na ai. Di Saul si tak' den man nanga den bo ben e marki na en tapu, a ben e frede srefsrefi. 4Ne a taigi a srudati di ben e tyari den fetisani fu en taki: “Hari a deigri fu yu dan yu dyuku mi kiri. Mi no wani fu den man dati di no besnei kon dyuku mi kiri èn teki mi leki spot'popki.” Ma a srudati no ben wani, fu di a ben e frede fu du a sani dati. Ne Saul hari en eigi deigri dan a trowe ensrefi na en tapu. 5Di a srudati si tak' Saul dede, a trowe ensrefi tu tapu a deigri fu en èn a dede makandra nanga Saul. 6Na so Saul, den dri manpikin fu en, a srudati di ben tyari den fetisani fu en, nanga ala den srudati di ben tan feti nanga Saul, kon lasi libi tapu a srefi dei. 7Di den Israelitisma di ben e libi ini a Yisreeldal nanga abrasei fu Yordanliba kisi fu yere tak' den srudati fu Israel lon gwe èn tak' Saul nanga den manpikin fu en dede, den lon gwe libi den foto fu den. Baka wan pisten den Filistijnsma go libi na ini den foto dati.
8Di den Filistijnsrudati go a tra dei fu teki den sani fu den srudati fu Israel di ben lasi den libi, den feni den dedeskin fu Saul nanga den dri boi fu en tapu a Gilboabergi. 9Ne den kapu a ede fu Saul puru, den teki den fetisani fu en, dan den seni boskopuman go lontu ini a kondre fu den fu panya a bun nyunsu ini den tempel fu den gado fu den nanga gi a folku. 10Den fetisani fu Saul den ben poti ini a tempel fu Astarte. A dedeskin fu en, den ben spikri na a skotu fu a foto Bet-San. 11Di den sma fu a foto Yabes ini Gilead yere san den Filistijnsma du nanga Saul, 12den hari go nanga ala den bun fetiman fu den. Den waka a heri neti. Di den doro, den puru den dedeskin fu Saul nanga den manpikin fu en na a skotu fu Bet-San. Dan den tyari den go na Yabes èn den bron den drape. 13Baka dati den beri den bonyo fu den ondro a tamariskbon na Yabes, dan den faste seibi dei.


text:
KRALENDIJK – Kaminda di Sorobon ta serka di sera ku mata di mondi, loke ta hasi e kaminda unu peligroso pa outomobilistanan. Ramanan ta kasi yega mei mei di e kaya. E shofùr dado momentu alkansando unda e matanan di mondi a subi kaminda i ta serando e kaminda, dado momentu no tin bista bon si tráfiko kontrali ta aserkando o nò. Dos vehíkulo no por pasa bandi di otro riba e kaya. E ta un situashon basta peligroso i ta bon pa tene kuenta ku esaki. Ta bon pa e departamentu konserni hasi algu i laga kita e matanan di mondi ku ta serando e kaminda promé ku ta lat, promé ku tin ku lamentá. Aki nos ta referí na Kaya Ir. R. Statius van Eps ku ta e kaminda parti suit pa bai Sorobon.
Riba potrèt ta mira kon e matanan di mondi ta serando e kaminda.
KAMINDA DI SOROBON SERÁ KU RAMA
KRALENDIJK – Kaminda di Sorobon ta serka di sera ku mata di mondi, loke ta hasi e kaminda unu peligroso pa outomobilistanan. Ramanan ta kasi yega mei mei di e kaya. E shofùr dado momentu alkansando unda e matanan di mondi a subi kaminda i ta serando e kaminda, dado momentu no tin bista bon si tráfiko kontrali ta aserkando o nò. Dos vehíkulo no por pasa bandi di otro riba e kaya. E ta un situashon basta peligroso i ta bon pa tene kuenta ku esaki. Ta bon pa e departamentu konserni hasi algu i laga kita e matanan di mondi ku ta serando e kaminda promé ku ta lat, promé ku tin ku lamentá. Aki nos ta referí na Kaya Ir. R. Statius van Eps ku ta e kaminda parti suit pa bai Sorobon.